Rapport Speċjali Nru 6/2010 “Ir-riforma tas-suq taz-zokkor laħqet l-għanijiet prinċipali tagħha?”





Sommarju I. Il-biċċa l-kbira taz-zokkor immanifatturat mill-produtturi tal-UE ġej minn pitravi ħelwin kkultivati minn koltivaturi. Qabel ir-riforma tas-suq, l-UE kienet waħda mill-ikbar produtturi taz-zokkor fid-dinja, u hija t-tieni l-ikbar konsumatur tiegħu. Fl-2006, ġiet approvata riforma tas-suq taz-zokkor bil-għan li dan jiġi allinjat mal-prinċipji fundamentali tal-Politika Agrikola Komuni l-ġdida ta’ aktar orjentazzjoni lejn is-suq, u biex jikkonforma mal-impenji internazzjonali tal-Unjoni. II. L-għanijiet prinċipali tar-riforma kienu: - li tiżgura l-kompetittività tal-industrija taz-zokkor tal-UE; - li tistabbilizza s-swieq u tiggarantixxi d-disponibilità ta’ provvisti taz-zokkor; - li tikkontribwixxi għal livell ġust ta’ għajxien għall-komunità agrikola permezz ta’ strumenti maħluqa biex itaffu l-impatt soċjali u ekonomiku sinifikanti dirett u indirett fuq il-komunità agrikola fir-reġjuni affettwati. III. Il-karatteristiċi ewlenin tar-riforma kienu: - it-tnaqqis fil-produzzjoni tal-kwoti ta’ 6 miljun tunnellata, jiġifieri madwar 30 % tal-produzzjoni totali tal-kwota, sa Settembru 2010, għal livell ta’ produzzjoni li l-Kummissjoni stmat li kien jippreżerva l-bilanċ fis-suq; - it-tnaqqis gradwali fil-prezz ta’ kull tunnellata ta’ zokkor jew pitravi ħelwin, u jingħata kumpens parzjali għal dan it-tnaqqis permezz ta’ pagamenti diretti lil koltivaturi; - fond temporanju għar-ristrutturar, iffinanzjat permezz ta’ kontribuzzjoni mħallsa mill-produtturi fuq il-kwota tagħhom li tlaħħaq 6,2 biljun euro, u li jiffinanzja prinċipalment l-għajnuna għar-ristrutturar (4,7 biljun euro), l-għajnuna għad-diversifikazzjoni (0,7 biljun euro) u l-għajnuna għat-tranżizzjoni lir-raffinaturi full-time (0,2 biljun euro). IV. Il-verifika tal-Qorti tal-Awdituri vvalutat il-livell li ntlaħaq s’issa fil-kisba tal-għanijiet tar-riforma. V. Fir-rigward tal-kompetittività tal-industrija taz-zokkor tal-UE, il-Qorti tal-Awdituri tikkonkludi li ġeneralment, il-proċess tar-riforma ma żgurax għalkollox il-kompetittività futura tal-industrija taz-zokkor tal-UE permezz ta’ tnaqqis selettiv ta‘ kapaċità produttiva mhux profitabbli. Fl-ewwel sentejn tar-riforma, ma ntlaħaqx il-livell mistenni ta’ kwoti rrinunzjati volontarjament. Mit-tielet sena tar-riforma, saru modifiki importanti u l-mira globali ta’ 6 miljun tunnellata kważi ntlaħqet, minkejja li porzjon sinifikanti tal-kwoti ġie wkoll abbandunat minn produtturi li ma kinux fl-inqas reġjuni kompetittivi. Il-Qorti tal-Awdituri tinnota wkoll li r-riforma b’mod simultanju pprovdiet inċentivi għat-tnaqqis tal-livell tal-kwoti, iżda fl-istess ħin allokat ukoll kwoti addizzjonali, apparentement lill-aktar produtturi effiċjenti, għalkemm xi wħud minn dawn il-kwoti addizzjonali ġew sussegwentement abbandunati. B’żieda ma’ dan, il-miżuri introdotti kellhom impatt limitat fuq iż-żieda tal-kompetittività tal-koltivaturi individwali, u s-sistema attwali tal-kwoti baqgħet bir-riġiditajiet u r-restrizzjonijiet tal-passat. Għaldaqstant, x’aktarx li l-pressjonijiet esterni preżenti se jkomplu jagħfsu bil-kbir fuq is-settur taz-zokkor tal-UE. VI. Fir-rigward tal-għan li jiġi stabbilizzat is-suq u li tiġi ggarantita d-disponibilità ta’ provvisti taz-zokkor, il-Qorti tal-Awdituri sabet li, filwaqt li sal-lum ġiet assigurata l-istabilità relattiva tas-suq u s’issa l-prezzijiet fis-suq taz-zokkor tal-UE żammew stabbli mal-prezzijiet ta’ referenza, dan l-għan intlaħaq bis-saħħa tal-użu ta’ kwoti ta’ produzzjoni li bħalissa jiffissaw il-produzzjoni interna massima permessa f’livell ta’ produzzjoni deċiżament aktar baxx mill-ħtiġijiet tas-suq intern, jiġifieri 85 % tal-konsum tal-UE. Bħala riżultat ta’ dan, il-provvisti tal-UE jiddependu aktar u aktar mill-importazzjoni, waqt li użu ġdid taz-zokkor qed iżid id-domanda għall-provvisti. Il-Qorti tal-Awdituri tinnota wkoll ir-riskju dejjem jikber ta’ trasferiment tal-faċilitajiet tal-produzzjoni minħabba l-ftuħ tal-importazzjoni mill-pajjiżi benefiċjarji tal-EBA. Barra minn hekk, il-Qorti tiġbed l-attenzjoni għar-riskju li r-roħs fil-prezz taz-zokkor ma jgħaddix fuq il-konsumaturi. Fil-każ tal-prodotti pproċessati, il-biċċa l-kbira tal-ispejjeż iffrankati x’aktarx jibqgħu f’idejn il-produtturi filwaqt li fil-każ taz-zokkor mibjugħ bl-imnut, it-trażmissjoni tal-prezz tiġi affettwata mill-konċentrazzjoni tan-netwerks ta’ distribuzzjoni. VII. Rigward jekk l-istrumenti jew il-mekkaniżmi speċifiċi rnexxilhomx jindirizzaw u jtaffu l-problemi ta’ adattament ikkawżati mir-riforma, il-Qorti tinnota li, b’mod ġenerali, għadu mhux possibbli li tinġibed konklużjoni dwar kemm l-istrumenti introdotti taffew l-impatt soċjali u ekonomiku sinifikanti dirett u indirett fuq il-komunità agrikola fir-reġjuni affettwati. B’riżultat tar-riforma, ingħalqu madwar 80 fabbrika. Il-Kummissjoni u l-Istati Membri ma tawx attenzjoni biżżejjed lill-monitoraġġ tal-impatt soċjali dirett taż-żarmar tal-faċilitajiet ta’ produzzjoni. Il-Qorti nnotat li hemm dewmien sinifikanti f'uħud mill-Istati Membri fl-implimentazzjoni tal-miżuri ta’ diversifikazzjoni maħsuba għall-iżvilupp ta’ alternattivi għall-produzzjoni taz-zokkor kif ukoll fil-konformità mal-obbligi ambjentali. Barra minn hekk, ma kienet disponibbli l-ebda evidenza li turi li l-għajnuna għat-tranżizzjoni li ammontat għal 150 miljun euro mħallsa lir-raffinaturi tradizzjonali taz-zokkor tal-kannamieli kienet ibbażata fuq parametri oġġettivi tal-effetti tar-riforma taz-zokkor għajr għat-telf ta’ "ċerti benefiċċji" imgawdija preċedentement mir-raffinaturi affettwati. VIII. Il-Qorti tinnota li, filwaqt li huwa probabbli li se jkun hemm ammont ta’ madwar 640 miljun euro disponibbli fil-fond għar-ristrutturar biex jiġi assenjat lill-FAEG, min-naħa l-oħra hemm spejjeż addizzjonali sinifikanti relatati li mhumiex addebitati direttament lis-sezzjoni agrikola tal-baġit, biex l-esportaturi tradizzjonali tal-pajjiżi AKP jiġu kkumpensati għat-telf ta’ dħul tagħhom u dan jirriżulta li l-spejjeż totali tar-riforma jkunu 1,2 biljun euro ogħla mill-appoġġ baġitarju medju ta’ qabel ir-riforma. IX. Wara li kkunsidrat dawn il-fatturi, il-Qorti tirrakkomanda li: - għal kwalunkwe aġġustament ulterjuri tal-produzzjoni meqjus neċessarju, l-istrumenti u l-miżuri għandhom jitfasslu b’mod li jiżguraw konsistenza ġenerali u li jkunu bbażati fuq valutazzjoni teknika bir-reqqa tal-ħtiġijiet u fuq kriterji oġġettivi; - il-Kummissjoni tipproponi miżuri għat-tneħħija tar-riġiditajiet u r-restrizzjonijiet li hemm fis-sistema attwali tal-kwoti, li jaffettwaw b’mod ħażin il-kompetittività tal-koltivaturi u l-produtturi; - kull deċiżjoni futura li tħalli impatt fuq il-produzzjoni taz-zokkor fl-UE għandha tieħu konsiderazzjoni tal-livell tal-produzzjoni interna taz-zokkor meqjus neċessarju biex jintlaħaq l-għan tat-Trattat li tiġi żgurata d-disponibilità ta’ provvisti; - l-iffissar tal-prezzijiet ikun suġġett għal monitoraġġ regolari mill-Kummissjoni, u li l-Kummissjoni u l-Istati Membri jiżguraw infurzar korrett tal-liġi tal-kompetizzjoni fis-settur, b’hekk jiżguraw li jintlaħaq l-għan tat-Trattat li jkun hemm prezzijiet raġonevoli fil-kunsinna tal-prodotti lill-konsumatur. - il-Kummissjoni u l-Istati Membri jieħdu miżuri urġenti biex jiżguraw li l-miżuri ta’ diversifikazzjoni jsiru operattivi malajr u jipproduċu l-impatt mixtieq; - il-Kummissjoni u l-Istati Membri jinvolvu ruħhom b’mod aktar attiv biex jiżguraw li jkun hemm konformità sħiħa mal-obbligi ambjentali li jkunu daħlu għalihom il-fabbriki li jagħlqu. Introduzzjoni L-isfond u s-sitwazzjoni qabel ir-riforma 1. Iz-zokkor huwa immanifatturat mill-produtturi tal-UE jew mill-pitravi ħelwin [1] kkultivati minn koltivaturi jew irraffinat permezz tal-użu ta’ zokkor mhux maħdum importat magħmul mill-kannamieli. Idealment, it-tkabbir tal-pitravi ħelwin għandu jsir f’art fil-viċinanza tal-fabbriki, sabiex l-ispejjeż tat-trasport jinżammu f’livelli raġonevoli u minħabba li l-kontentut taz-zokkor fil-pitravi jiħżien malajr wara l-ħsad. Il-biċċa l-kbira tal-koltivaturi jużaw is-servizz ta’ kuntratturi tal-makkinarju li jwettqu attivitajiet bħal pereżempju ż-żrigħ u l-ħsad tal-pitravi. Imbagħad, il-pitravi ħelwin jiġu ttrasportati lejn il-fabbriki tal-produtturi għall-ipproċessar. Fl-aħħar nett, il-produtturi taz-zokkor ibigħu z-zokkor bil-kwantità lill-utenti tal-industrija tal-ikel u industriji oħra, jew ippakkjat lill-bejjiegħa bl-imnut. 2. L-organizzazzjoni komuni tas-suq (OKS) taz-zokkor twaqqfet fl-1967 [2] bl-għan li jiġi żgurat dħul ġust għall-produtturi tal-Komunità u biex jiġi stabbilizzat is-suq. Il-produtturi tal-UE setgħu jbigħu z-zokkor bi prezzijiet iggarantiti, jiġifieri prezzijiet ta’ intervent li matul il-perjodu 1996-2006 kienu ferm ogħla mill-prezz tas-suq dinji (ara l-Grafika 1). Grafika 1 Il-prezzijiet taz-zokkor abjad mill-1996 sal-2006 +++++ TIFF +++++ 1 Medja aritmetika tal-prezzijiet immedjati taz-zokkor abjad, mgħobbi frank abbord, destinat għall-portijiet Ewropej, f'boroż ġodda. Sors: lI-Kummissjoni (DĠ AGRI) – "Agriculture in the European Union - STATISTICAL AND ECONOMIC INFORMATION". 3. Il-kwoti tal-produzzjoni mqassma bejn l-Istati Membri żammew il-produzzjoni totali fi ħdan ċerti limiti. Fir-rigward tal-produzzjoni esterna, ġew applikati imposti fuq l-importazzjoni, u l-kwantitajiet żejda ta’ zokkor ġew esportati. Iz-zokkor li kien ġie prodott skont il-kwota, iżda li kien jeċċedi l-ħtiġijiet tas-suq, kien jiġi esportat b’rifużjonijiet fuq l-esportazzjoni [3]. Ma kinux jingħataw rifużjonijiet fuq l-esportazzjoni ta’ zokkor prodott b’eċċess tal-kwoti. 4. Qabel ir-riforma, l-UE kienet it-tielet l-ikbar produttur taz-zokkor fid-dinja, bi produzzjoni annwali ta’ aktar minn 20 miljun tunnellata, u t-tieni l-ikbar konsumatur [4] . L-UE kellha wkoll produzzjoni limitata ta’ iżoglukożju li ġej mill-ipproċessar tal-lamtu normalment estratt mill-qamħirrun, mill-qamħ jew mill-patata. L-iżoglukożju jintuża l-aktar fl-industrija tal-ikel u f’ħafna każijiet, pereżempju fil-luminati, huwa sostitut potenzjali għaz-zokkor. Il-produzzjoni tal-iżoglukożju tal-UE ġiet limitata bl-istabbiliment ta’ kwota ta’ daqs insinifikanti [5]. Jeżistu wkoll kwoti ta’ importanza limitata fuq il-produzzjoni ta’ ġulepp tal-inulina, dolċifikant miksub minn fibra estratta mill-għeruq taċ-ċikwejra. It-Tabella 1 tagħti ċ-ċifri ewlenin għas-settur taz-zokkor qabel u wara r-riforma. 5. Matul is-snin ta’ qabel ir-riforma, l-UE ffaċċjat pressjoni dejjem tikber biex tevita l-esportazzjoni lejn is-suq dinji ta’ kwantitajiet żejda ta’ zokkor b’rati ssussidjati. Din il-pressjoni fl-aħħar irriżultat f’deċiżjoni tad-WTO fl-2005, li obbligat lill-UE biex tinkludi l-esportazzjoni u r-riesportazzjoni taz-zokkor li jeċċedi l-kwoti tal-importazzjonijiet mill-pajjiżi AKP fil-limitu tagħha għall-esportazzjoni taz-zokkor. B’hekk, mill-2006 ’l quddiem, l-UE ma tistax tesporta aktar minn 1,37 miljun tunnellata zokkor abjad issussidjat, meta qabel il-medja annwali tal-esportazzjoni kienet ta’ 6,5 miljun tunnellata [6] – Il-Kaxxa 1 tipprovdi aktar tagħrif dwar id-deċiżjoni tad-WTO. Tabella 1 Is-settur taz-zokkor qabel u wara r-riforma Id-data tal-UE 25 qabel ir-riforma | Id-data tal-UE 27 wara r-riforma [1001] | Produzzjoni annwali ta’ aktar minn 20 miljun tunnellata zokkor (mingħajr l-użu għall-bijoetanolu). | Produzzjoni annwali ta’ 14 sa 15,5 miljun tunnellata zokkor (mingħajr l-użu għall-bijoetanolu). | 285000 koltivatur tal-pitravi ħelwin jkabbru 2,1 miljun ettaru pitravi għaz-zokkor u jagħmlu użu mis-servizzi tal-kuntratturi tal-makkinarju; aktar minn 8000 koltivatur tal-kannamieli jkabbru 43000 ettaru kannamieli, primarjament fit-territorji ‘l barra mill-UE. | 164000 koltivatur tal-pitravi ħelwin li jkabbru 1,4 miljun ettaru pitravi għaz-zokkor u jagħmlu użu mis-servizzi tal-kuntratturi tal-makkinarju; u inqas minn 8000 koltivatur tal-kannamieli. | 189 fabbrika taz-zokkor jimpjegaw 50000 ħaddiem. | 114-il fabbrika taz-zokkor jimpjegaw 30000 ħaddiem (inklużi erba’ fabbriki li jinsabu fiż-żewġ Stati Membri l-ġodda tal-UE). | 16-il produttur tal-iżoglukożju u erba’ tal-ġulepp tal-inulina jipproduċu 820000 tunnellata. | 10 produtturi tal-iżoglukożju li jipproduċu 690000 tunnellata (u l-ebda produttur tal-ġulepp tal-inulina). | Seba’ raffinaturi full-time jimportaw u jipproċessaw 2 miljun tunnellata zokkor mhux maħdum idderivat mill-kannamieli. | 26 raffinatur full-time (15 minnhom fl-Istati Membri l-ġodda l-Bulgarija u r-Rumanija) jimportaw u jipproċessaw 2,7 miljun tunnellata zokkor mhux maħdum idderivat mill-kannamieli fis-sena. | Esportazzjonijiet li jammontaw għal 7,5 miljun tunnellata – li minnhom 2,5 huma rifużjonijiet fuq l-esportazzjoni. | Esportazzjonijiet ta’ mhux aktar minn 1,37 miljun tunnellata zokkor li jeċċedu l-kwota – mhux issussidjati minn rifużjonijiet fuq l-esportazzjoni. | Konsum, fl-UE, ta’ aktar minn 15-il miljun tunnellata (mingħajr l-użu għall-bijoetanolu). | Konsum, fl-UE, ta’ aktar minn 17-il miljun tunnellata (mingħajr l-użu għall-bijoetanolu). | 6. Barra minn hekk, fl-2001, l-UE kienet diġà adottat l-inizjattiva msejħa "Kollox Ħlief Armi" (EBA), li ssospendiet it-tariffi kollha fuq l-importazzjoni ta’ prodotti minn 49 pajjiż li qed jiżviluppaw. Din l-inizjattiva kellha impatt dirett fuq is-settur taz-zokkor peress li l-benefiċjarji tal-inizjattiva EBA kienu jinkludu sitta [7] mill-firmatarji tal-Protokoll taz-Zokkor tal-Afrika, il-Karibew u l-Paċifiku (AKP). L-esportazzjonijiet ta' 3,5 miljun tunnellata mill-pajjiżi tal-EBA u l-AKP lill-UE jikkostitwixxu wieħed mil-limiti stabbiliti tal-mekkaniżmu ta' salvagwardja mfassal skont ir-Regolament tal-EPA (Ftehim ta' Sħubija Ekonomika. Is-suspensjoni tad-dazji fuq iz-zokkor tagħhom ġiet introdotta fl-2001 fuq kwantitajiet limitati maħsuba għall-industrija tal-irraffinar. Sussegwentement, il-kwantitajiet żdiedu gradwalment sakemm mill- 1 ta' Ottubru 2009 ’l quddiem ingħataw aċċess liberu mingħajr restrizzjonijiet. Kaxxa 1 Id-deċiżjoni tad-WTO Il-membri firmatarji tal-Protokoll ta’ Marrakesh mal-Ftehim Ġenerali dwar it-Tariffi u l-Kummerċ (GATT) tal-1994 ftiehmu li, fost l-oħrajn, inaqqsu s-sussidji fuq l-esportazzjoni b’36 % u l-kwantitajiet issussidjati b’21 % matul perjodu ta’ sitt snin. Kull membru firmatarju ppreżenta d-dettalji tal-impjeni tiegħu fi skeda separata ta’ konċessjonijiet , annessa mal-Protokoll ta’ Marrakesh għall-inklużjoni tagħhom fil-GATT 1994. Fl-iskeda tagħha ta’ konċessjonijiet, il-Komunità Ewropea kkunsidrat li l-esportazzjonijiet tagħha taz-zokkor li jeċċedi l-kwoti (zokkor C) ma kinux issussidjati peress li ma kinux qed jibbenefikaw minn rifużjonijiet fuq l-esportazzjoni; barra minn hekk, peress li kienet importatur u esportatur ewlieni fl-istess ħin, fl-iskeda tagħha għat-tnaqqis, iddeċidiet li tinkludi biss dawk ir-rifużjonijiet fuq l-esportazzjoni li kienu jikkorrispondu għall-esportazzjonijiet tagħha wara li tnaqqsu minnhom l-importazzjonijiet. Abbażi ta’ dan, ikkalkolat tnaqqis tal-kwantità ssussidjata ta’ referenza tagħha b’21 %, minn 1,612 miljun tunnellata għal 1,273 miljun tunnellata; dan il-limitu sar 1,37 miljun tunnellata wara d-dħul ta’ Stati Membri ġodda fl-UE. B’hekk, it-total tal-esportazzjonijiet seta’ jvarja minn 4 sa 7 miljun tunnellata, skont il-livell ta’ produzzjoni taz-zokkor C. Il-konformità mal-limiti ġiet żgurata permezz ta’ ġestjoni tal-liċenzji tal-esportazzjoni. Wara "talba għal konsultazzjonijiet" mill-Brażil, it-Tajlandja u l-Awstralja fl-2002, il-Korp tas-Soluzzjoni tal-Kontroversji (DSB) tad-WTO reġa’ eżamina l-impenji u l-politika dwar l-esportazzjonijiet tal-KE, u f’rapport finali tat- 28 ta’ April 2005, wasal għall-konklużjoni li l-formulazzjoni tal-iskeda ta’ konċessjonijiet tal-KE ma kinitx timplika li l-esportazzjoni ta’ kwantitajiet korrispondenti għall-importazzjonijiet mill-AKP setgħet issir lil hinn mil-limitu indikat u li l-esportazzjonijiet ta’ zokkor C (li jeċċedu l-kwoti) kellhom jitqiesu bħala ssussidjati, u għaldaqstant lanqas huma ma setgħu jaqbżu dak il-limitu. Fil-prattika dan fisser tnaqqis ulterjuri fl-esportazzjoni Ewropea b’kobor ta’ 5 miljun tunnellata. Is-sena tal-kummerċjalizzazzjoni 2006-2007 kienet l-ewwel waħda suġġetta għalkollox għal-limiti tal-esportazzjoni. Ir-riforma taz-zokkor u l-għanijiet tagħha 7. Għaldaqstant, riforma tas-suq taz-zokkor tqieset neċessarja bil-għan li l-OKS tikkonforma mal-prinċipji fundamentali tal-Politika Agrikola Komuni l-ġdida, li hija aktar orjentata lejn is-suq, u għaż-żamma tal-bilanċ fis-suq filwaqt li l-konformità mal-impenji internazzjonali tal-Unjoni, b’mod partikolari d-deċiżjoni tad-WTO li l-esportazzjoni ssussidjata kollha tal-UE m’għandhiex taqbeż 1,3 miljun tunnellata (ara l-paragrafu 5) u l-inizjattiva EBA favur l-Inqas Pajjiżi Żviluppati, li sa mill-2009 tagħtihom aċċess għall-UE bla limiti ħieles mid-dazji (ara l-paragrafu 6). 8. Wara proposta tal-Kummissjoni, il-Kunsill approva riforma tas-suq taz-zokkor li daħlet fis-seħħ f’Lulju 2006 [8]. Kienet ippreċeduta minn konsultazzjoni estensiva mal-partijiet interessati ewlenin u minn sensiela ta’ dokumenti ta’ valutazzjonijiet tal-impatt li ffurmaw il-bażi tal-proposta tal-Kummissjoni fil-2005. 9. Ir-riforma kellha diversi għanijiet, xi wħud minnhom konfliġġenti, jiġifieri diffiċli biex jintlaħqu simultanjament. L-għanijiet prinċipali li ġew stabbiliti huma dawn li ġejjin: - l-assigurazzjoni tal-kompetittività futura tal-industrija taz-zokkor tal-UE permezz ta’ tnaqqis fil-kapaċitajiet tal-produzzjoni li mhumiex profitabbli; - l-istabbizzazzjoni tas-swieq u tiggarantixxi d-disponibilità ta’ provvisti taz-zokkor; - il-kontribuzzjoni għal livell ġust ta’ għajxien għall-komunità agrikola permezz tal-introduzzjoni ta’ strumenti li jtaffu l-impatt soċjali u ekonomiku sinifikanti dirett u indirett fuq il-komunità agrikola fir-reġjuni affettwati. Il-karatteristiċi ewlenin tar-riforma 10. Il-karatteristiċi ewlenin tar-riforma huma dawn li ġejjin: a) iż-żamma tal-kwoti ta’ produzzjoni, iżda tnaqqis fil-volum tagħhom ta’ 6 miljun tunnellata (madwar 30 % tal-produzzjoni totali tal-kwota) [9] sa Settembru 2010, li l-Kummissjoni stmat li kieku jippreserva l-bilanċ tas-suq. Madankollu, ingħatat ċerta flessibilità billi saru disponibbli għall-produtturi kwoti addizzjonali li jammontaw għal madwar 1,5 miljun tunnellata, bil-għan ewlieni li jinxtraw minn dawk li jqisu lilhom infushom kompetittivi fl-ambjent il-ġdid tas-suq; b) it-tnaqqis gradwali fil-prezz ta’ kull tunnellata ta’ zokkor abjad mill-prezz ta’ intervent [10] ta’ 631,9 euro qabel is-sena tal-kummerċjalizzazzjoni 2006/07 għal prezz ta’ referenza [11] ta’ 404,4 euro b’effett mis-sena tal-kummerċjalizzazzjoni 2009/10 ’l quddiem; c) it-tnaqqis gradwali fil-prezz minimu li jitħallas lill-koltivaturi għal kull tunnellata ta’ pitravi ħelwin minn 44,01 euro qabel l-2006/07 għal [12] 26,29 euro mis-sena tal-kummerċjalizzazzjoni 2009/10 ’l quddiem; d) il-mekkaniżmu tar-rifużjonijiet fuq l-esportazzjoni għall-esportazzjonijiet taz-zokkor bil-kwota ma tneħħiex, iżda kien previst li ma jibqax jintuża mis-sena tal-kummerċjalizzazzjoni 2007/08 ’l quddiem. Madankollu, minħabba l-isbilanċ fis-suq li kien hemm f’dik is-sena tal-kummerċjalizzazzjoni, il-Kummissjoni aċċettat li ssir kampanja oħra ta’ esportazzjonijiet issussidjati għall-2007/2008, u kien biss mis- 26 ta’ Settembru 2008 li ddeċidiet li tissospendi r-rifużjonijiet fuq l-esportazzjoni ta’ zokkor [13]. e) kumpens parzjali [14] lill-koltivaturi tal-pitravi ħelwin għall-impatt tat-tnaqqis fil-prezz tal-pitravi ħelwin, permezz tal-introduzzjoni ta’ drittijiet għal pagament fl-Iskema ta’ Pagament Uniku (SPU) diżakkoppjat jew pagament separat għaz-zokkor fl-Istati Membri l-ġodda li ma japplikawx l-SPU. Taħt ċerti kundizzjonijiet, il-koltivaturi setgħu wkoll jirċievu pagament addizzjonali li tħalla bħala għajnuna akkoppjata għal perjodu tranżitorju ta’ ħames snin. B’kuntrast ma’ dan, ma ngħatax kumpens lill-produtturi taċ-ċereali li jfornu lill-produtturi tal-iżoglukożju, bis-suppożizzjoni li r-riforma ma twassalx għal bidla sinifikanti fil-prezzijiet taċ-ċereali; f) fond temporanju għar-ristrutturar, iffinanzjat permezz ta’ kontribuzzjoni mħallsa mill-produtturi fuq il-kwota tagħhom, b’total ta’ 6,2 biljun euro. Il-fond temporanju għar-ristrutturar twaqqaf primarjament sabiex jiffinanzja pagamenti kompensatorji għal kwoti ta’ produzzjoni rrinunzjati volontarjament. Il-fond għar-ristrutturar huwa amministrat mill-Kummissjoni skont id-dispożizzjonijiet baġitarji tal-UE [15] u huwa previst li kwalunkwe fondi li jifdal wara għeluq il-fond f’Settembru 2012 jiġu assenjati għall-baġit tal-FAEG [16]. Il-fond kien maħsub biex jiffinanzja dawn li ġejjin: i) għajnuna għar-ristrutturar (4 750 miljun euro) lill-produtturi li jabbandunaw il-produzzjoni tal-kwota u jirrinunzjaw il-kwoti kkonċernati. 10 % [17] tal-għajnuna għar-ristrutturar kellha tkun riżervata għall-koltivaturi tal-pitravi ħelwin affettwati mir-rinunzji u għall-kuntratturi tal-makkinarju li kienu qed jipprovdulhom servizzi speċjalizzati (ara l-Grafika 2); ii) għajnuna għad-diversifikazzjoni (675 miljun euro) biex jiġi inkoraġġut l-iżvilupp ta’ alternattivi għat-tkabbir tal-pitravi ħelwin u tal-kannamieli u l-produzzjoni taz-zokkor fir-reġjuni affettwati mir-ristrutturazzjoni tal-industrija taz-zokkor. iii) għajnuna għat-tranżizzjoni lir-raffinaturi full-time (150 miljun euro) biex ikollhom il-possibilità li jadattaw ruħhom għar-ristrutturazzjoni tal-industrija taz-zokkor [18]. 11. Analiżi tad-dħul u l-infiq tal-fond għar-ristrutturar tidher fl-Anness I. Grafika 2 Ħarsa ġenerali lejn il-fond għar-ristrutturar Dħul | Għajnuna mogħtija u l-benefiċjarji tagħha1 | +++++ TIFF +++++ | Ħarsa ġenerali lejn is-sistemi ta’ ġestjoni 12. Il-proċeduri li kellhom isegwu l-produtturi biex japplikaw għall-għajnuna għar-ristrutturar huma spjegati fid-dettall fil-Kaxxa 2. Kaxxa 2 Il-proċess tal-applikazzjoni għall-għajnuna għar-ristrutturar Sabiex jipparteċipa fil-proċess ta’ ristrutturazzjoni, produttur kellu jirrinunzja l-kwota tiegħu kollha jew parti minnha u jressaq applikazzjoni għall-għajnuna għar-ristrutturar lill-Istat Membru. L-applikazzjoni kellha tinkludi pjan għar-ristrutturar bl-elementi li ġejjin: - pjan soċjali b’tagħrif iddettaljat dwar l-azzjonijiet ippjanati, b’mod partikolari fir-rigward ta’ taħriġ mill-ġdid, ir-riallokazzjoni u l-irtirar kmieni tal-forza tax-xogħol ikkonċernata; - pjan ambjentali b’tagħrif iddettaljat dwar l-azzjonijiet ippjanati biex jiġu rrispettati l-obbligi ambjentali; - pjan tan-negozju b’tagħrif iddettaljat dwar il-modalitajiet, l-iskeda tal-ħin u l-ispejjeż tal-għeluq ta’ fabbrika jew il-fabbriki u ż-żarmar parzjali jew sħiħ tal-faċilitajiet ta’ produzzjoni; u - pjan finanzjarju b’tagħrif iddettaljat dwar l-ispejjeż kollha b’rabta mal-pjan għar-ristrutturar. L-awtoritajiet tal-Istati Membri kellhom jirrevedu l-applikazzjoni biex tkun żgurata l-konformità tiegħu mar-rekwiżiti tal-UE u dawk nazzjonali. Wara l-approvazzjoni, il-produttur kellu jibda jwettaq l-attivitajiet previsti mill-pjan għar-ristrutturar u kellu jipprovdi rapport annwali dwar il-progress. Il-produttur kien jirċievi l-għajnuna għar-ristrutturar f’żewġ partijiet wara li jirċievu depożitu ta’ garanzija ta’ 120 % tal-għajnuna riċevibbli. Il-garanzija hija rrilaxxata malli jkunu seħħew l-attivitajiet fil-pjan għar-ristrutturar u jkunu saru l-kontrolli relatati mill-awtoritajiet nazzjonali. 13. L-Istati Membri huma responsabbli għall-istabbiliment ta’ programmi nazzjonali għar-ristrutturar u, fir-rigward tal-fond għar-ristrutturar, għall-: a) iċċekkjar tal-eliġibilità tal-applikazzjonijiet tal-produtturi għall-għajnuna għar-ristrutturar; b) impożizzjoni ta’ rekwiżiti soċjali u ambjentali fuq il-produtturi, bil-kundizzjoni li dan ma jirrestrinġix il-proċess ta’ ristrutturazzjoni; c) teħid ta’ deċiżjoni dwar l-għoti tal-għajnuna lill-benefiċjarji fejn previst mir-Regolamenti; d) ħlas tal-għajnuniet għar-ristrutturar u għad-diversifikazzjoni lill-benefiċjarji; u e) monitoraġġ, il-verifika u r-rappurtar dwar l-implimentazzjoni tal-għajnuniet għar-ristrutturar u għad-diversifikazzjoni. 14. Il-Kummissjoni hija responsabbli biex timmonitorja l-implimentazzjoni tar-riforma billi tipproponi azzjonijiet korrettivi fejn meħtieġ u biex tamministra l-fond għar-ristrutturar. Il-Kummissjoni għandha tirċievi, mill-Istati Membri, il-listi tal-applikazzjonijiet għall-għajnuna (u kopji tagħhom), il-programmi nazzjonali għar-ristrutturar u rapporti dwar l-implimentazzjoni tal-attivitajiet relatati mal-għajnuna għar-ristrutturar. L-ambitu u l-approċċ tal-verifika 15. Il-verifika tal-Qorti tal-Awdituri vvalutat il-livell li ntlaħaq s’issa fil-kisba tal-għanijiet tar-riforma tas-suq taz-zokkor billi indirizzat il-kwistjonijiet speċifiċi li ġejjin: a) Ir-riforma tas-suq taz-zokkor żgurat il-kompetittività futura tal-industrija taz-zokkor tal-UE? b) Ir-riforma tas-suq taz-zokkor stabbilizzat is-swieq u ggarantiet id-disponibilità ta’ provvisti taz-zokkor? c) L-istrumenti/il-mekkaniżmi speċifiċi kienu ta’ suċċess fir-rigward tal-indirizzar u t-taffija tal-problemi ta’ adattament relatati mar-riforma? 16. Barra minn hekk, il-verifika eżaminat il-konformità mal-obbligi ambjentali marbuta maż-żarmar tal-fabbriki u l-impatt probabbli tat-tnaqqis fil-prezz taz-zokkor fuq il-konsumaturi. Barra minn hekk, il-verifika eżaminat l-ispejjeż tar-riforma. 17. L-evidenza tal-verifika nġabret u ġiet eżaminata permezz ta’ intervisti u analiżi ta’ sistemi, dokumenti u data għand il-Kummissjoni u għand tmien Stati Membri meħuda bħala kampjun: ir-Repubblika Ċeka, Franza, il-Ġermanja, il-Greċja, l-Irlanda, l-Italja, il-Polonja, u Spanja [19]. Il-ġbir tal-informazzjoni fuq il-post sar bejn tmiem l-2008 u n-nofs l-2009 u kopra l-operazzjonijiet tal-fond għar-ristrutturar matul l-ewwel tliet snin tal-kummerċjalizzazzjoni tar-riforma (2006/07 sa 2008/09). Saru laqgħat ma’ rappreżentanti tal-Kumitat Ewropew ta’ dawk li Jimmanifatturaw iz-Zokkor, il-Konfederazzjoni Internazzjonali tal-Koltivaturi Ewropej tal-Pitravi u l-Kumitat tal-Utenti Industrijali taz-Zokkor biex jinġabru l-fehmiet tagħhom dwar ir-riforma taz-zokkor. 18. Fl-Istati Membri miżjura, il-verifika inkludiet reviżjoni tas-sistemi tal-aġenziji tal-ħlas għall-implimentazzjoni tar-riforma, u eżami, li inkluda spezzjonijiet fuq il-post, ta’ kampjun ta’ pagamenti ta’ għajnuna għar-ristrutturar. Barra minn dan, saru intervisti mar-rappreżentanti tal-partijiet interessati fis-settur taz-zokkor (produtturi, koltivaturi, kuntratturi tal-makkinarju u ħaddiema tal-fabbriki taz-zokkor). Ir-rapport tal-verifika preċedenti 19. Qabel, il-Qorti kienet irrappurtat dwar il-ġestjoni tal-OKS taz-zokkor f’rapport speċjali, fl-2001 [20], li eżamina l-kisba tal-għanijiet ġenerali tal-PAK. Ir-rapport enfasizza l-prezzijiet għoljin imposti fuq l-utenti taz-zokkor fl-UE u r-riġiditajiet eċċessivi fis-sistema tal-kwoti ta’ produzzjoni li kienu kkonċentrati f’idejn għadd limitat ta’ produtturi, u rrakkomanda li jittieħdu passi biex tiżdied il-kompetittività tal-industrija. Osservazzjonijiet Ir-riforma tas-suq taz-zokkor żgurat il-kompetittività futura tal-industrija taz-zokkor tal-UE? 20. Ir-riforma kienet intenzjonata biex tniedi "proċess ta’ ristrutturar profond li jwassal għal tnaqqis sinifikanti fil-kapaċità tal-produzzjoni li ma tħallix profitt fil-Komunità" [21] billi tipprovdi inċentiv ekonomiku għall-impriżi taz-zokkor bi produttività l-aktar baxxa biex volontarjament iċedu l-kwota tal-produzzjoni tagħhom, filwaqt li jikkunsidraw il-konformità mal-impenji soċjali ambjentali marbuta mal-abbandun tal-produzzjoni [22]. 21. Il-Kummissjoni antiċipat li l-inċentivi ekonomiċi offruti kienu se jwasslu biex l-impriżi bi produttività l-aktar baxxa, jiġifieri l-fabbriki li ma kinux se jkunu kompetittivi wara t-tnaqqis fil-prezzijiet previst mir-riforma, jirrinunzjaw il-kwoti tagħhom billi jaċċettaw il-kumpens mill-fond għar-ristrutturar, mingħajr ma jkun hemm il-ħtieġa li l-istrumenti jimmiraw għal fabbriki speċifiċi jew reġjuni. 22. Għaldaqstant, il-bażi loġika tar-riforma kienet li r-rinunzja għal 6 miljun tunnellata minn faċilitajiet ta’ produttività inqas baxxa kienet se żżid il-produttività medja u b’hekk anke tiżgura l-kompetittività futura tal-industrija tal-UE. Madankollu, inkisbet ċerta flessibilità billi saru disponibbli għall-produtturi kwoti addizzjonali li ammontaw għal madwar 1,5 miljun tunnellata, bil-għan ewlieni li jinxtraw minn dawk il-produtturi li jqisu lilhom infushom bħala kompetittivi fl-ambjent il-ġdid tas-suq. 23. Il-kompetittività tal-industrija taz-zokkor tal-UE tiddependi, minn naħa waħda fuq l-effiċjenza tal-produtturi fil-produzzjoni taz-zokkor u, min-naħa l-oħra fuq il-kapaċità tal-koltivaturi tal-pitravi li jipprovdu pitravi ħelwin lill-produtturi bi prezzijiet kompetittivi. Minkejja l-għan ġenerali tar-riforma li l-impriżi bi produttività l-aktar baxxa jirrinunzjaw il-kwoti tagħhom ta’ produzzjoni, il-verifika sabet li ma kienx disponibbli paragun tal-produttività tal-produtturi individali jew tal-fabbriki, la fi ħdan il-Kummissjoni u lanqas għand l-Awtoritajiet ta’ Ġestjoni tal-Istati Membri. Barra minn hekk, il-Kummissjoni ma talbitx lill-Istati Membri u/jew lill-industrija biex jipprovdu d-data neċessarja għall-valutazzjoni tal-implimentazzjoni tar-riforma fir-rigward tal-produttività tal-produtturi jew il-fabbriki individwali. 24. F’dan ir-rigward, l-istima tal-impatt sempliċiment irreferiet għal studji [23] li kklassifikaw ir-reġjuni fejn jiġi prodott iz-zokkor skont il-profitabilità kkombinata tal-koltivaturi u tal-produtturi u qasmuhom fil-kategorij li ġejjin: ta’ profitabilità kkombinata baxxa, medja u għolja. It-Tabella 2 tipprovdi dettalji dwar il-klassifika kif ukoll dwar il-livell tal-kwoti inizjali taz-zokkor abjad. Il-klassifika kienet imsejsa fuq data tal-2001 dwar l-industrija taz-zokkor tal-UE. Madankollu, id-data ma kinitx aġġornata qabel ma l-Kummissjoni ressqet il-proposta tagħha fl-2005, minkejja l-fatt li kienu seħħew ċerti bidliet sinifikanti, bħal pereżempju żidiet fil-produzzjoni ta’ pitravi ħelwin fi Spanja u fir-Renju Unit u l-konsolidazzjoni/razzjonalizzazzjoni tal-produtturi fl-Irlanda. 25. Abbażi tal-klassifikazzjoni skont il-profitabilità inkluża fl-istima tal-impatt, minħabba n-nuqqas tad-disponibilità ta’ data aktar preċiża tal-Kummissjoni dwar il-kompetittività tal-produtturi individwali jew tal-fabbriki taz-zokkor, l-ammont ta’ rinunzji ta’ kwoti taz-zokkor abjad mil-lat tal-produtturi fir-reġjuni ta’ profitabilità baxxa u medja jintuża bħala indikatur ta’ kemm irnexxa l-immirar tar-riforma. Madankollu, billi dawn huma ċifri medji ma jurux l-eżistenza ta’ produtturi u/jew koltivaturi ta’ profitabilità individwali għolja f’żoni ta’ profitabilità baxxa jew viċi versa. Fl-ewwel sentejn tar-riforma, il-livell mistenni ta’ kwoti rrinunzjati volontarjament ma ntlaħaqx 26. Fl-ewwel sentejn tar-riforma, il-produtturi rrinunzjaw volontarjament għal 2,2 miljun tunnellata biss, meta mqabbel ma’ dak immirat ta’ 6 miljun tunnellata, minħabba d-dħul bil-mod fit-tieni sena. Din kienet indikazzjoni ċara li l-inċentivi offruti ma tqisux attraenti biżżejjed mill-industrija biex jinkoraġġixxu l-abbandun ta' kwoti. 27. Element essenzjali li affettwa d-deċiżjoni tal-produtturi jekk jaċċettawx jew le l-abbandun ta’ kwoti kien l-inċertezza dwar il-kumpens finanzjarju offrut. Effettivament, l-Istati Membri setgħu jiddeċiedu kemm kellha tingħata għajnuna lill-produtturi għar-ristrutturar, u din soġġetta għal mill-inqas 10 % li kellhom ikunu rriservati għall-koltivaturi u l-kuntratturi tal-makkinarju. Għalhekk, il-produtturi ma kinux jafu, fl-istadju tal-applikazzjoni tagħhom għall-għajnuna għar-ristrutturar, kemm kienu se jingħataw kumpens. Tabella 2 Analiżi tal-istati membri skont il-profitabilità kkombinata tagħhom Sors: Il-Kummissjoni (Unità C.5 tad-DĠ AGRI). Stat Membru | Livell tal-profitabilità kkombinata [1003] | Kwota inizjali [1004] (tunnellati ta' zokkor abjad) | L-Irlanda | Baxx | 2143923 | Il-Greċja | L-Italja | Il-Portugall (il-parti kontinentali) | Ir-Repubblika Ċeka | Medju | 2923655 | Id-Danimarka | Spanja | Il-Latvja | Il-Litwanja | L-Ungerija | Is-Slovenja | Is-Slovakkja | Il-Finlandja | Il-Belġju | Għoli | 12895381 | Il-Ġermanja | Franza (il-parti metropolitana) | Il-Pajjiżi l-Baxxi | L-Awstrija | Il-Polonja | L-Isvezja | Ir-Renju Unit | Stati Membri oħrajn [1005] | Mhux inklużi | 604114 | TOTAL | | 18567073 | 28. Fattur ieħor li seta’ influwenza d-deċiżjoni tal-koltivaturi li jkomplu jipproduċu l-pitravi ħelwin kien il-livell tal-għajnuna li baqgħet tinżamm disponibbli. Il-leġiżlazzjoni tipprevedi li fl-Istati Membri li jkunu rrinunzjaw għal mill-inqas 50 % tal-kwoti, il-koltivaturi li jifdal setgħu jibbenefikaw minn pagament addizzjonali bħala għajnuna akkoppjata għal perjodu tranżitorju ta’ ħames snin. Din l-għajnuna akkopjata ngħatat fl-erba’ Stati Membri, ikklassifikati fil-kategoriji ta’ profitibilità kkombinati baxxi jew medji, li rrinunzjaw dak il-livell ta’ kwoti [24], u din ikkostitwiet inċentiv għall-koltivaturi li kien għad fadal biex ikomplu jipproduċu l-pitravi ħelwin għall-ħames snin li ġejjin. 29. Lil hinn mir-raġunamenti ta’ operaturi individwali, id-differenza bejn ir-rinunzji previsti u dawk attwali għandha tiġi analizzata fid-dawl tal-ammont totali ta’ rinunzji previsti. X’aktarx ma kinitx aspettattiva realistika li l-livell sostanzjali ta’ kwoti rrinunzjati ta’ madwar 30 % tal-ammont totali kien se jintlaħaq biss permezz ta’ għażla volontarja mill-produtturi bl-aktar produttività baxxa. Fil-fatt, il-kwota totali kkombinata tal-produtturi fl-Istati Membri kklassifikati mill-Kummissjoni bħala ta’ produttività "medja" u "baxxa" kienet ta’ 5,1 miljun tunnellata, jiġifieri inqas mir-riduzzjoni mmirata. Barra minn hekk, kieku dawn il-produtturi kollha rrinunzjaw il-kwoti tagħhom, kieku l-produzzjoni taz-zokkor spiċċat għalkollox fi 13-il Stat Membru. 30. Il-verifika sabet li fi Stat Membru wieħed, l-uniku produttur, li qabel ir-riforma taz-zokkor kien wettaq konsolidazzjoni / razzjonalizzazzjoni tal-faċilitajiet ta’ produzzjoni tiegħu u ddefinixxa lilu nnifsu bħala wieħed mill-aktar produtturi effiċjenti fl-Ewropa, għalaq il-fabbrika tiegħu taz-zokkor, li kienet kbira, moderna u potenzjalment effiċjenti u ġġustifika d-deċiżjoni tiegħu billi sostna li kien hemm ir-riskju li prezzijiet orħos inaqqsu l-provvista tal-pitravi ħelwin għal livell mhux ekonomiku. Mit-tielet sena tar-riforma, saru modifiki essenzjali .... 31. Kif indikat hawn fuq, l-ammont tar-rinunzji volontarji matul l-ewwel sentejn tal-kummerċjalizzazzjoni 2006/07 u 2007/08 kien aktar baxx minn dak mistenni. 32. Bil-għan li din il-mira globali ta' 6 miljun tunnellata tintlaħaq, fl-2007 l-fond għar-ristrutturar sarulu l-modifikazzjonijiet ewlenin li ġejjin [25]: a) Il-porzjon tal-għajnuna għar-ristrutturar iddedikat għall-produtturi taz-zokkor ġie miżjud u ġie stabbilit għal 90 % tal-għajnuna għar-ristrutturar u, sabiex jiġi żgurat li jingħata kumpens anki lill-koltivaturi affettwati, huma rċevew pagament ta’ darba tal-ammont ta’ 237,50 euro għal kull tunnellata mitlufa; b) il-kumpaniji li kienu rrinunzjaw mill-inqas 13,5 % tal-kwota tagħhom tal-2008/09 kienu eżentati mill-ammont għar-ristrutturar temporanju tal-2007/08, ta’ 173,80 euro kull tunnellata, fuq 13,5 % tal-kwota tagħhom; c) tħabbar tnaqqis obbligatorju tal-kwota mingħajr kumpens għall-2010 fil-każ li r-rinunzji volontarji kienu insuffiċjenti biex tintlaħaq il-mira. Din il-miżura tal-aħħar kienet se taffettwa l-aktar lil dawk il-produtturi li ma kienu rrinunzjaw xejn mill-kwoti tagħhom. Konsegwentement, dawk il-produtturi kellhom jikkunsidraw ukoll ċessjoni volontarja tal-produzzjoni. … u kważi ntlaħqet il-mira ta’ 6 miljun, inkluż 0,5 miljun tunnellata ta’ iżoglukożju u ġulepp tal-inulina … 33. Dawn l-emendi kienu mmirati biex jinkiseb il-bilanċ mixtieq fis-suq taz-zokkor tal-UE bis-saħħa ta’ tnaqqis, b’6 miljun tunnellata, tal-produzzjoni taz-zokkor, tal-iżoglukożju u tal-ġulepp tal-inulina. Bħala konsegwenza tat-tibdiliet introdotti, fl-2008 u l-2009, il-produtturi rrinunzjaw kwoti ta’ madwar 3,6 miljun tunnellata. Sal-2009, ingħalqu madwar 80 fabbrika, u t-total tar-rinunzji laħaq l-ammont ta’ 5,77 miljun tunnellata, li 5,23 minnhom jirrigwardaw il-kwota taz-zokkor. Il-produtturi tal-iżoglukożju rrinunzjaw 0,22 miljun tunnellata filwaqt li l-produtturi tal-ġulepp tal-inulina rrinunzjaw il-kwoti disponibbli kollha, li kienu jikkorrispondu għal produzzjoni ta’ 0,32 miljun tunnellata (id-dettalji jingħataw fl-Anness II). Għaldaqstant, ġiet evitata l-ħtieġa ta’ limitazzjoni finali sinifikanti tal-produzzjoni. … għalkemm ġew abbandunati kwoti anki minn produtturi li ma kinux l-inqas kompetittivi 34. Is-servizzi tal-Kummissjoni kkonfermaw li wara t-tieni sena tal-perjodu ta’ ristrutturazzjoni, kien sar evidenti li t-tnaqqis meħtieġ tal-kwoti ma setax jintlaħaq biss permezz tal-waqfien tal-produzzjoni taz-zokkor mill-fabbriki l-inqas kompetittivi f’reġjuni ftit li xejn adattati għat-tkabbir tal-pitravi ħelwin. Għaldaqstant, inħoloq inċentiv qawwi biex il-produtturi kollha jirrinunzjaw mill-inqas ċertu persentaġġ tal-kwota tagħhom sabiex jintlaħaq it-tnaqqis meħtieġ u biex is-settur jingħata l-possibilità li jasal għal bilanċ ġdid fis-suq. 35. Waqt il-verifika nstabu każijiet ta’ impriżi li, peress li qiesu lilhom innifishom fost l-aktar produttivi, xtraw kwoti addizzjonali taz-zokkor u sussegwentement irrinunzjaw dawk il-kwoti, prinċipalment biex jevitaw ir-riskju ta’ tnaqqis fil-kwoti mingħajr ħlas ta’ kumpens. Fi Franza, fil-Ġermanja u fil-Polonja, ir-rappreżentanti tal-produtturi intervistati waqt il-verifika stqarrew li r-raġuni ewlenija għaċ-ċessjoni ta’ parti mill-kwota tagħhom kienet li xtaqu jnaqqsu r-riskju ta’ tnaqqis finali mingħajr kumpens. 36. Barra minn hekk, ir-rinunzji għal kull sena tal-kummerċjalizzazzjoni u minn kull Stat Membru jindikaw li l-abbandun ta’ kwoti ta’ produzzjoni ġġarrab mill-kategoriji kollha ta’ produttività, filwaqt li l-għan inizjali kien li jinħoloq inċentiv għall-inqas produtturi kompetittivi taz-zokkor biex jirrinunzjaw il-kwoti tagħhom. 37. B’kollox, ġew irrinunzjati kwoti ta’ kważi 6 miljun tunnellata, li minnhom 5,2 tunnellatta kienu zokkor abjad. Filwaqt li l-proporzjon ta’ kwoti tal-produzzjoni taz-zokkor disponibbli rrinunzjati kien sinifikantement ogħla fir-reġjuni li għandhom produttività baxxa/medja, 2,4 miljun tunnellata, jiġifieri madwar 47 % li jirrappreżentaw 19 % tal-kwota inizjali tagħhom, ġew abbandunati minn produtturi li kellhom il-fabbriki tagħhom f’reġjuni meqjusa mill-Kummissjoni fost l-aktar kompetittivi (ara l-Anness III). 38. Din is-sitwazzjoni tqanqal dubju dwar l-effikaċja tal-miżuri introdotti biex tiġi żgurata l-kompetittività futura tal-industrija taz-zokkor mill-perspettiva tal-produtturi. B’mod partikolari, il-miżuri introdotti mit-tielet sena tar-riforma ma kinux immirati biżżejjed biex jintlaħaq l-għan mixtieq. Ir-riforma pprovdiet inċentivi għat-tnaqqis tal-livell tal-kwoti iżda fl-istess ħin allokat kwoti addizzjonali 39. Ir-riforma taz-zokkor introduċiet firxa wiesgħa ta’ mekkaniżimi li xi drabi jikkontradixxu lil xulxin. Wieħed minnhom kien l-iffissar tal-livell mixtieq tal-produzzjoni tal-kwota. 40. Minn naħa waħda r-riforma stabbiliet għajnuna għar-ristrutturar sabiex tipprovdi inċentivi biex l-impriżi taz-zokkor jirrinunzjaw għall-produzzjoni tal-kwota tagħhom bil-għan li tinżamm l-istabilità tas-suq [26] u, min-naħa l-oħra, sabiex tiġi żgurata tranżizzjoni bla xkiel wara d-deċiżjoni tad-WTO (paragrafu 5), ir-riforma, fl-istess ħin, offriet lill-istess impriżi produzzjoni ta’ kwoti addizzjonali li laħħqu 1,5 miljun tunnellata [27], li huma maqsuma kif ġej: - Kwota addizzjonali taz-zokkor: l-impriżi taz-zokkor setgħu jitolbu l-allokazzjoni ta’ kwoti addizzjonali taz-zokkor sal-ammont totali ta’ 1,1 miljun tunnellata bil-ħlas ta’ darba tal-ammont ta’ 730 euro kull tunnellata ta’ kwota addizzjonali allokata. Fil-fatt, inxtraw madwar miljun tunnellata. - Kwota addizzjonali tal-iżoglukożju: 300000 tunnellata ta’ kwoti addizzjonali ta’ iżoglukożju ġew allokati lill-impriżi proporzjonalment għall-kwoti tal-iżoglukożju li diġà kellhom. Dawn il-kwoti addizzjonali ġew allokati bla ħlas. - Kwota supplimentari tal-iżoglukożju: l-impriżi fl-Italja, il-Litwanja u l-Isvezja setgħu jitolbu l-allokazzjoni ta’ kwoti supplimentari tal-iżoglukożju sal-ammont totali ta’ 103000 tunnellata bi ħlas ta’ darba tal-ammont ta’ 730 euro kull tunnellata ta’ kwota supplimentari allokata. Sad-data tal-verifika, l-ebda produttur ma eżerċita l-possibilità li jixtri l-kwota supplimentari. 41. Filwaqt li jista’ jkun li d-dispożizzjoni ta’ kwoti addizzjonali kienet iġġustifikata għal raġunijiet ta’ kompetittività safejn kienet immirata għall-aktar produtturi effiċjenti, inevitabbilment hija żiedet it-total ta’ tnaqqis meħtieġ biex jinkiseb il-bilanċ tas-suq mixtieq. 42. Effettivament, madwar miljun tunnellata ta’ kwoti addizzjonali taz-zokkor ġew allokati lill-impriżi li ħallsu ammont ta’ darba ta’ 730 euro kull tunnellata ta’ kwota allokata. Il-verifika sabet każijiet fejn impriżi rrinunzjaw, għall-kumpens ekwivalenti, dawn il-kwoti addizzjonali taz-zokkor mixtrija reċentement, prinċipalment waqt it-tieni fażi tar-riforma, biex jevitaw ir-riskju ta’ tnaqqis ta’ kwoti mhux imħallsa, hekk kif imħabbar fl-2007 (ara l-paragrafu 32(c)). L-ammont imħallas mill-impriżi biex jixtru l-kwoti addizzjonali, bejn wieħed u ieħor, jikkorrispondi għall-ammont li rċevew sussegwentement biex jirrinunzjawhom, bil-konsegwenza li l-impatt finanzjarju jista’ jitqies kważi newtrali. Madankollu, m’hemm l-ebda loġika li minn naħa wieħed iżid il-kwoti u wara, min-naħa l-oħra, jimmira għat-tnaqqis tagħhom. Barra minn hekk, din il-politika kellha wkoll konsegwenzi finanzjarji negattivi għall-baġit tal-UE, hekk kif spjegat aktar 'il quddiem. 43. F’dan ir-rigward, filwaqt li 300000 tunnellata ta’ kwoti addizzjonali tal-iżoglukożju ġew allokati bla ħlas lill-impriżi, sussegwentement l-istess impriżi rċevew ħlasijiet ta’ inċentivi biex jirrinunzjaw il-kwoti tagħhom. Sal-2009, il-produtturi tal-iżoglukożju rrinunzjaw 222316 tunnellata ta’ produzzjoni u rċevew għajnuna għar-ristrutturar bħala kumpens, stmata li swiet madwar 97 miljun euro [28]. Konsegwentement, wieħed jista’ jikkonkludi li r-riforma ħallset lill-impriżi biex jirrinunzjaw kwoti mogħtija lilhom bla ħlas. Il-loġika li jiġu inklużi dawk il-kwoti addizzjonali bla ħlas fi tnaqqis sussegwenti tal-kwoti mhi ċara xejn. Barra minn hekk, l-ispejjeż addizzjonali mġarrba minħabba dawn id-deċiżjonijiet mhumiex ġustifikabbli. Il-miżuri introdotti kellhom impatt limitat fuq il-kompetittività individwali tal-koltivaturi 44. Il-kompetittività tal-koltivaturi tal-pitravi ħelwin, jiġifieri l-kapaċità tagħhom li jfornu pitravi ħelwin lill-produtturi bi prezzijiet kompetittivi, tiddependi minn jekk humiex kapaċi jnaqqsu l-ispejjeż tagħhom tat-tkabbir tal-pitravi ħelwin kull tunnellata biex iżommu l-pass mal-prezzijiet imnaqqsa taz-zokkor stabbiliti bir-riforma. Madankollu, filwaqt li r-riformi mwettqa permezz tal-Iskema ta’ Pagament Uniku kkumpensaw parzjalment lill-koltivaturi tal-pitravi ħelwin għat-telf ta’ dħul ikkawżat mir-roħs sinifikanti fil-prezzijiet minimi mħallsa għall-pitravi ħelwin, il-miżuri introdotti kellhom impatt limitat fuq il-kompetittività individwali tagħhom. 45. Fil-fatt, għall-Istati Membri magħżula, il-valutazzjoni tal-impatt tal-Kummissjoni eżaminat il-prezz meħtieġ biex jinfdew l-ispejjeż (break-even price), jiġifieri l-livell li taħtu, bħala medja, il-koltivatur jiddeċiedi li jaqleb mill-pitravi ħelwin għal uċuħ oħra kompetituri, u enfasizzat il-fatt li l-koltivaturi tal-pitravi ħelwin fil-biċċa l-kbira ta’ dawk l-Istati Membri produtturi, fdew l-ispejjeż b’mod sinifikanti li saħansitra kien ogħla (ara t-Tabella 3) mill-prezz minimu ta’ madwar 26 euro kull tunnellata, stabbilit għall-pitravi ħelwin minn Ottubru 2009 ’l quddiem. Tabella 3 Analiżi tal-istati membri magħżula skont il-prezz medju meta jinfdew l-ispejjeż tal-pitravi ħelwin fil-livell tal-irziezet Sors: Ibbażata fuq id-dokument tal-Kummissjoni SEC(2005) 808, p. 11. Ogħla sew minn 25 euro/tunnellata | Qrib 25 euro/tunnellata | Stati Membri | Il-prezz meħtieġ kemm jinfdew l-ispejjeż (euro/tunnellata) | Stati Membri | Il-prezz meħtieġ kemm jinfdew l-ispejjeż (euro/tunnellata) | Il-Finlandja | 44 | Il-Belġju/il-Pajjiżi l-Baxxi | 30 | L-Italja | 42 | Id-Danimarka | 25 | Ir-Renju Unit | 40 | Franza | 26 | L-Awstrija | 40 | Il-Ġermanja | 30 | Spanja | 36 | | L-Isvezja | 34 | Il-Greċja | 34 | 46. Barra minn dan, peress li t-tkabbir tal-pitravi ħelwin għandu jsir fil-viċinanzi tal-fabbriki (ara l-paragrafu 1), ikun diffiċli biex koltivatur iforni lil xi fabbrika oħra ladarba tingħalaq dik lokali. B’hekk, f’numru ta’ każijiet, anki dawk il-koltivaturi li kienu lesti jew kapaċi jżidu l-effiċjenza tagħhom, pereżempju b’żieda fil-pitravi maħsuda kull ettaru, ġew imċaħħda mill-possibilità li jagħmlu dan fejn il-produttur lokali ddeċieda li jagħlaq l-impjant. Il-verifika identifikat każijiet ta’ fabbriki taz-zokkor li ngħalqu mill-produtturi minħabba kapaċità relattivament baxxa u teknoloġija skaduta, minkejja li l-koltivaturi kienu jaħsdu l-ogħla kwantità ta’ pitravi ħelwin kull ettaru. 47. F’dawn iċ-ċirkostanzi, il-proposti tar-riforma ma pprovdewx inċentivi għal żieda fil-kompetittività tal-koltivaturi li kien beħsiebhom jibqgħu fis-settur. Is-sistema attwali tal-kwoti żammet ir-riġiditajiet u r-restrizzjonijiet tal-passat 48. Ir-rapport speċjali preċedenti tal-Qorti Ewropea tal-Awdituri dwar l-OKS taz-zokkor (ara l-paragrafu 18) ġibed l-attenzjoni għar-riġiditajiet marbuta mas-sistema tal-kwoti u kkonkluda li l-kwoti nazzjonali ostakolaw it-trasferiment tal-produzzjoni lejn l-aktar żoni produttivi [29], id-dinamika normali tal-kompetizzjoni ma tiffunzjonax, u kien hemm diversi każijiet fejn kumpaniji taz-zokkor ġew immultati minħabba abbużi b’rabta mal-kompetizzjoni [30] u sostna li l-eżistenza ta’ ostakli għad-dħul ta’ koltivaturi ġodda tal-pitravi ħelwin jistħoqqilha eżami mill-Kummissjoni [31]. 49. F’dan ir-rigward, Komunikazzjoni tal-Kummissjoni tal-2004 [32] inizjalment ipproponiet riforma fis-settur taz-zokkor abbażi ta’ tnaqqis uniformi tal-kwoti, u kellha l-intenzjoni li tippromwovi t-transferibilità tal-kwoti bejn il-produtturi fl-UE. Madankollu, din il-proposta ma ġietx adottata minħabba li maġġoranza tal-Istati Membri opponew l-idea ta’ trasferimenti ta’ kwota intrakomunitarji. 50. Fil-kuntest tal-effiċjenza tal-industrija tal-ipproċessar taz-zokkor, iż-żamma tar-riġiditajiet u r-restrizzjonijiet inkorporati fis-sistema attwali tal-kwoti, bħal pereżempju l-iffissar ta’ kwoti kwantitattivi għal kull koltivatur individwali f’ċerti Stati Membri, in-nuqqas ta’ possibilità ta’ bejgħ tal-kwoti u l-possibilitajiet limitati għat-trasferibilità tagħhom, tirriżulta f’riġidità bla bżonn tal-kapaċità tal-produzzjoni u tnaqqas il-motivazzjoni kemm tal-koltivaturi u kemm tal-produtturi li jżidu l-effiċjenza. Il-verifika kkonfermat li f’xi wħud mill-Istati Membri vverifikati, ir-restrizzjonijiet tal-kwoti jxekklu d-dħul ta’ koltivaturi potenzjali ġodda, u d-drittijiet ta’ provvista tal-koltivaturi eżistenti ma jistgħux jinbidlu mingħajr ma huma jagħtu l-kunsens tagħhom. Dan ifisser restrizzjonijiet sinifikanti fis-suq tal-produzzjoni taz-zokkor. 51. Filwaqt li ċerti produtturi ppruvaw itaffu din ir-restrizzjoni permezz ta’ inizjattivi privati, kollox ma’ kollox, dawn ir-restrizzjonijiet jikkostitwixxu fattur limitanti fl-applikazzjoni tal-prinċipju tas-sostenibilità ekonomika, li l-valutazzjoni tal-impatt qieset li għandha titjieb permezz ta’ "tbegħid mill-prinċipju tat-tqassim f’porzjonijiet tal-kapaċitajiet ta’ produzzjoni, li bħalissa huwa parti integrali mir-reġim tal-kwoti taz-zokkor, lejn settur aktar kompetittiv u aktar orjentat lejn is-suq". Ir-riforma tas-suq taz-zokkor irnexxielha tistabbilizza s-swieq u tiggarantixxi d-disponibilità ta’ provvisti taz-zokkor? 52. Wieħed mill-objettivi tar-riforma taz-zokkor kien li jiġu stabbilizzati s-swieq u tiġi ggarantita d-disponibilità ta’ provvisti taz-zokkor [33]. Il-Qorti eżaminat jekk dan l-objettiv intlaħaqx. Sal-lum il-prezzijiet fis-suq taz-zokkor tal-ue baqgħu stabbli madwar il-prezzijiet ta’ referenza 53. Il-verifika vvalutat il-kisba tal-bilanċ tas-suq taz-zokkor b’referenza għall-ħtieġa li l-konsum jikkkonforma mal-produzzjoni u l-importazzjonijiet wara li jitnaqqsu minnu l-esportazzjonijiet, u li l-prezzijiet tas-suq jikkorrispondu mal-prezzijiet ta’ referenza. 54. Il-verifika kkonkludiet li matul l-ewwel tliet snin, is-suq taz-zokkor tal-UE kien stabbli; bħalma jidher fi Grafika 3, id-data dwar il-prezzijiet tindika li s-swieq żammew stabbli madwar il-prezz ta’ referenza sa mill-bidu nett tar-riforma. Garanzija tad-disponibilità tal-provvisti: il-livell tal-kwoti tal-produzzjoni huwa aktar baxx mill-konsum tal-ue, li issa saret importatur nett 55. Is-suq taz-zokkor ġie suġġett għall-effett doppju ta’ żieda fl-importazzjoni u tnaqqis fil-possibilitajiet ta’ esportazzjoni ssussidjata. Fil-fatt, mill- 1 ta’ Ottubru 2009 ’l quddiem, m’għadx hemm restrizzjonijiet kwantitattivi imposti fuq l-importazzjoni mill-Pajjiżi l-Anqas Żviluppati (LDCs) li jibbenefikaw mill-inizjattiva Kollox Ħlief Armi (EBA). Grafika 3 Il-prezzijiet taz-zokkor abjad matul ir-riforma +++++ TIFF +++++ Nota: 1 Prezz medju taz-zokkor abjad fi ħdan il-Komunità, ikkomunikat mill-produtturi u r-raffinaturi taz-zokkor fl-UE (prezzijiet eks fabbrika taz-zokkor kristallizzat granulat, kwalità standard, bil-kwantità jew f'boroż kbar). 2 Prezz ta' referenza kif stipulat fir-Regolament (KE) 318/2006. 3 Prezzijiet futuri kkwotati fis-suq tal-LIFFE ta' Londra (zokkor abjad ta' kwalità standard, frank abbord u stivat). Source: (1-2) Il-Kummissjoni - Unità C.5 tad-DĠ AGRI. (3) L-économie sucrière 2010 u l-istatistiċi ta' kull xahar- France Agrimer. 56. Għaldaqstant, il-livell tal-produzzjoni interna meħtieġ biex il-ħtiġijiet tal-UE jiġu ssodisfati sar il-fattur ewlieni għall-istabbilizzar tas-suq. Ir-riforma kienet immirata lejn it-tnaqqis meħtieġ fil-produzzjoni interna permezz tar-rinunzja għall-kwoti u prinċipalment dan inkiseb, iżda l-provvista tas-suq tal-UE inbidlet minn livell ta’ produzzjoni taz-zokkor li kien ogħla sew mill-konsum intern għal livell ta’ produzzjoni ħafna aktar baxx mill-konsum, biex b’hekk l-UE saret importatur nett, bi produzzjoni li tkopri 85 % tal-konsum tagħha (ara l-Grafika 4). 57. Żieda futura fl-importazzjoni jkollha impatt negattiv fuq il-bilanċ tas-suq taz-zokkor tal-UE, u jista’ jkun li l-Kummissjoni jkollha tagħmel użu mill-mekkaniżmi tagħha ta’ rtirar biex terġa’ tnaqqas il-kwoti tal-produtturi tal-UE, u b’hekk tkompli tnaqqas il-kapaċità ta’ produzzjoni taz-zokkor tal-UE, li mbagħad x’aktarx jirriżulta fl-għeluq ta’ aktar fabbriki. Huwa importanti li jiġi nnutat li t-tul ta’ żmien ta’ adattazzjoni meħtieġa biex il-kapaċità tal-produzzjoni tidħol fis-seħħ huwa relattivament twil u li, minħabba l-ispejjeż kapitali għoljin, ladarba tkun tnaqqset il-kapaċità, x’aktarx ma jkunx possibbli li din tiġi rkuprata fi żmien qasir. Grafika 4 Produzzjoni u konsum taz-zokkor fl-UE mill-2001/02 sal-2008/09 +++++ TIFF +++++ Nota: Is-sena 06/07 (UE-25/27) għandha 15-il xahar. Sors: Il-Kummissjoni (Unità C.5 tad-DĠ AGRI). 58. Għalhekk, l-UE saret aktar dipendenti mill-importazzjoni ta’ prodott li huwa ta’ importanza strateġika għall-industrija agroalimentari u dik kimika, filwaqt li użi ġodda taz-zokkor, bħal pereżempju l-produzzjoni ta’ bijoetanolu, qed iżidu d-domanda għall-provvisti. Barra minn dan, hemm aktar volatilità fis-suq dinji, fejn il-provvisti huma ddominati minn għadd limitat ta’ pajjiżi esportaturi. 59. Id-data disponibbli tissuġġerixxi li d-disponibilità futura tal-provvisti u l-istabbilità tas-suq tal-UE se jkunu jiddependu minn fatturi bħal: a) jekk il-produtturi jkunux kapaċi jħallsu prezz għoli biżżejjed lill-koltivaturi biex dawn ikunu lesti jkomplu jkabbru l-pitravi ħelwin; b) kemm il-pajjiżi terzi li magħhom l-UE kkonkludiet ftehimiet kummerċjali bilaterali jqisu li huwa attraenti li jesportaw iz-zokkor tagħhom lejn l-UE. Dan jiddependi minn ħafna fatturi, bħal pereżempju l-prezzijiet dinjija taz-zokkor, l-ispejjeż tat-trasport, l-ispejjeż tat-tkabbir ta’ wċuħ oħra eċċ., u dan ifisser inċertezza relattivament akbar dwar il-provvista taz-zokkor lis-suq tal-UE. Riskju ta’ delokalizzazzjoni 60. Id-drittijiet miżjuda ta’ aċċess minn pajjiżi terzi jipprovdu wkoll inċentiv għall-produtturi biex jinvestu f’dawk il-pajjiżi terzi. B’hekk jiżdied ir-riskju li ċerti faċilitajiet ta’ produzzjoni tal-UE jiġu ttrasferiti ‘l barra minnha, u dan iżid id-dipendenza tal-UE fuq l-importazzjoni, u possibbilment iħalli effetti negattivi fuq il-fibra soċjali tar-reġjuni tal-UE affettwati. 61. Il-Qorti tinnota li mill-inqas tliet gruppi ta’ produtturi tal-UE li kienu rċevew l-għajnuna billi rrinunzjaw għall-kwoti, u għalqu l-fabbriki tagħhom fl-UE, investew f’faċilitajiet tal-produzzjoni taz-zokkor jew iffirmaw ftehimiet kummerċjali f’pajjiżi terzi li ngħataw konċessjonijiet kummerċjali mill-UE. Uħud mill-produtturi għalhekk irreaġixxew għat-tnaqqis fil-kwoti fi ħdan l-UE billi jimportaw iz-zokkor minn barra l-UE. Il-benefiċċju mit-tnaqqis fil-prezzijiet taz-zokkor 62. Ir-riforma hija maħsuba biex tnaqqas il-prezzijiet taz-zokkor b’persentaġġ li jista’ jilħaq 36 % [34], u tabilħaqq il-prezz taz-zokkor fl-UE kien qed jimxi mat-tnaqqis fil-prezz ta’ referenza tiegħu. Grafika 3 turi x-xejra ta’ tnaqqis fil-prezzijiet taz-zokkor mill-bidu tar-riforma. 63. Wieħed mill-għanijiet tal-Politika Agrikola Komuni [35] huwa li jiġu żgurati prezzijiet raġonevoli fil-konsenja tal-prodotti lill-konsumatur. Il-formazzjoni tal-prezzijiet għall-konsumatur hija proċess kumpless billi l-prezzijiet huma influwenzati mhux biss mill-ispejjeż tal-materja prima, iżda wkoll minn parametri oħrajn bħall-ispejjeż tal-enerġija u tax-xogħol. Konsegwentement, huwa diffiċli ħafna li jiġi determinat kemm se jkun l-impatt tat-tnaqqis fil-prezz ta’ referenza taz-zokkor bil-kwantità mibjugħ mill-produtturi fuq il-prezz imħallas mill-konsumatur finali. Il-Kummissjoni enfasizzat il-ħtieġa li "jkun żgurat li ċ-ċaqliq ’l isfel fil-prezzijiet tal-komoditajiet jiġi trażmess lill-konsumaturi mingħajr dewmien" [36]. Madankollu, studji [37] mwettqa għall-Kummissjoni jindikaw li t-tnaqqis fil-prezz taz-zokkor bil-kwantità x’aktarx ma jgħaddix għand il-konsumatur finali. Fil-każ tal-prodotti pproċessati, li jirrappreżentaw aktar minn żewġ terzi tal-konsum taz-zokkor, il-biċċa l-kbira tal-ispejjeż iffrankati bis-saħħa tat-tnaqqis fil-prezz se jiżdiedu mal-marġni ta’ profitt tal-produtturi industrijali [38]; fil-każ tal-prezz taz-zokkor mibjugħ bl-imnut, li jirrappreżenta t-terz li jifdal tal-konsum, it-trażmissjoni tal-prezz hija affettwata mill-konċentrazzjoni tan-netwerks tad-distribuzzjoni [39]. 64. Barra minn hekk, wara r-riforma, il-produzzjoni saret saħansitra aktar ikkonċentrata, b’mod li 75 % tal-produzzjoni interna tal-UE issa jlaħħquha sitt gruppi ta’ kumpaniji industrijali biss. L-istrumenti/il-mekkaniżmi speċifiċi kellhom suċċess fir-rigward tal-indirizzar u t-taffija tal-problemi ta’ adattament relatati mar-riforma? 65. Il-qafas leġiżlattiv jistabbilixxi, fost oħrajn, l-objettiv li jiġi żgurat standard ġust ta’ għajxien għall-komunità agrikola [40]. 66. Kien antiċipat li l-abbandun tal-produzzjoni tal-pitravi ħelwin u l-għeluq ta’ fabbriki b’rabta mal-miżuri ta’ ristrutturazzjoni kien se jkollhom impatt soċjali importanti dirett u indirett fuq il-komunità agrikola u r-reġjuni kkonċernati. L-istima tal-impatt bassret numru sinifikanti ta’ impjiegi mitlufa fir-reġjuni kkonċernati, li kienu stmati għal mill-inqas 4500 impjieg agrikolu, 24500 impjieg industrijali u 49000 impjieg indirett [41]. 67. Konsegwentement, il-leġiżlazzjoni pprovdiet li l-fond għar-ristrutturar jiffinanzja strumenti/mekkaniżmi speċifiċi - jiġifieri l-għajnuna għar-ristrutturar, l-għajnuna għad-diversifikazzjoni u l-għajnuna għat-tranżizzjoni, għall-iffaċċjar u t-taffija tal-problemi ta’ adattament, u b’hekk ikun hemm kontribuzzjoni għal livell ġust ta’ għajxien għall-komunità agrikola involuta fis-settur taz-zokkor. 68. Il-verifika eżaminat dawn l-istrumenti/il-mekkaniżmi kif deskritt fid-dettall fit-taqsimiet li ġejjin. L-għajnuna għar-ristrutturar lill-produtturi u l-impenji soċjali u ambjentali tagħhom 69. Il-produtturi li abbandunaw il-produzzjoni tal-kwota u rrinunzjaw il-kwoti kkonċernati kienu intitolati għal għajnuna għar-ristrutturar, ikkalkulata bħala ammont fiss għal kull tunnellata ta’ kwota rrinunzjata [42]. Fil-każ tar-rinunzji ta’ kwoti taz-zokkor, il-produtturi ngħataw madwar 90 % tal-għajnuna għar-ristrutturar [43] filwaqt li l-bqija kienet irriservata għall-koltivaturi tal-pitravi ħelwin u l-kuntratturi tal-makkinarju. B’mod simili, il-produtturi tal-ġulepp tal-inulina ngħataw 90 % tal-għajnuna. Il-produtturi tal-iżoglukożju li rrinunzjaw il-kwoti tagħhom kienu intitolati għal 100 % tal-kumpens bħala għajnuna għar-ristrutturar. 70. Il-produzzjoni taz-zokkor fl-UE hija pjuttost ikkonċentrata, b’mod li d-distribuzzjoni tal-għajnuna għar-ristrutturar hija limitata. Fit-tmien Stati Membri miżjura, ingħalqu 45 fabbrika li rċevew għajnuna għar-ristrutturar ta’ madwar 2,1 biljun euro bħala kumpens għar-rinunzja ta’ madwar 3,7 miljun tunnellata ta’ kwoti taz-zokkor (Anness IV). 71. Il-produtturi li abbandunaw il-produzzjoni tal-kwota tagħhom intalbu jirrispettaw l-impenji soċjali u ambjentali tagħhom. F’dan ir-rigward, ir-regoli relatati pprevedew li l-applikazzjoni tal-għajnuna għar-ristrutturar għandha tinkludi "pjan soċjali li jagħti dettalji tal-azzjonijiet ippjanati b’mod partikolari rigward it-taħriġ mill-ġdid, ir-reallokazzjoni u l-irtirar kmieni tal-ħaddiema kkonċernati" [44]. Varjazzjonijiet kbar fl-għajnuna għar-ristrutturar wara li jitnaqqsu l-ispejjeż diretti taż-żarmar 72. L-għajnuna għar-ristrutturar ma kinitx maħsuba biss bħala rimborż tal-ispejjeż diretti taż-żarmar tal-fabbriki. Skont il-Kummissjoni, l-għajnuna kellha wkoll l-għan li tpatti għall-konsegwenzi ekonomiċi, soċjali u ambjentali marbuta mat-tnaqqis tal-kwoti. Il-verifika eżaminat ir-rabta bejn l-għajnuna għar-ristrutturar mogħtija lill-produtturi fl-Istati Membri vverifikati u l-ispejjeż diretti tal-għeluq ibbaġitjati, jiġifieri l-ispejjeż tal-għeluq netti mill-valorizzazzjoni possibbli tal-kwoti. Il-verifika sabet li ma kienx hemm definizzjoni ċara tal-ispejjeż li kellhom jiġu inklużi fil-Pjanijiet għar-Ristrutturar u li l-ispejjeż ibbaġitjati ma kinux paragunabbli bejn l-Istati Membri. Konsegwentement, id-data disponibbli tindika differenzi kbar li jvarjaw minn bilanċ nett pożittiv ta’ 390 euro kull tunnellata rrinunzjata meta mqabbla mal-ispejjeż netti tal-għeluq għal bilanċ nett negattiv ta’ 226 euro kull tunnellata (Anness IV). Monitoraġġ inadegwat tal-obbligi soċjali 73. B’riżultat tar-riforma, ingħalqu madwar 80 fabbrika madwar l-UE. L-Istati Membri ma kinux meħtieġa mill-Kummissjoni li jirrappurtaw dwar l-impatt soċjali dirett taż-żarmar tal-faċilitajiet ta’ produzzjoni. Il-verifika sabet li tali informazzjoni ma kinitx disponibbli għall-Kummissjoni b’mod konsistenti u li m’hemmx data komprensiva dwar l-impatt tar-rinunzji għall-kwoti fuq l-ekonomiji lokali, fuq kemm intilfu impjegi jew fuq l-impjieg alternattiv ta’ persunal li qabel kien impjegat mal-fabbriki li ġew żarmati. Dan itellef il-valutazzjoni tal-effett globali tar-riforma fuq ir-reġjuni kkonċernati. Dewmien fir-rigward tal-obbligi ambjentali 74. L-għeluq tal-faċilitajiet ta’ produzzjoni jinvolvi wkoll sfidi ambjentali serji, u għalhekk ir-regolamenti relatati jipprovdu li l-għeluq tal-faċilitajiet ta’ produzzjoni għandu jkun akkumpanjat b’miżuri xierqa għaż-żarmar tal-faċilitajiet ta’ produzzjoni u r-riabilitazzjoni ambjentali tas-siti tal-fabbriki. Madankollu, il-verifika sabet li kien hemm każijiet ta’ dewmien serju u inċertezza dejjem tikber fir-rigward tal-konformità f’waqtha tal-produtturi ma’ dawk l-obbligi ambjentali. F’Diċembru 2009, il-Kummissjoni emendat il-leġiżlazzjoni biex tkun tista’ tingħata estensjoni tal-perjodi tal-iskadenza sa Settembru 2011 [45]. L-għajnuna għar-ristrutturar lill-koltivaturi u l-kuntratturi tal-makkinarju affettwati mir-rinunzji 75. Fil-każ tar-rinunzji tal-kwoti taz-zokkor, li jkopru l-maġġoranza kbira tal-kwoti rrinunzjati, parti mill-għajnuna għar-ristrutturar (mill-inqas 10 % sal-2007, 10 % mill-2007 ’l quddiem) kellha tkun irriservata għall-koltivaturi tal-pitravi ħelwin affettwati mir-rinunzji u l-kuntratturi li kienu qed jipprovdulhom servizzi speċjalizzati [46]. B’mod simili, parti mill-għajnuna kienet irriservata għall-koltivaturi taċ-ċikwejra affettwati mir-rinunzji tal-kwoti tal-ġulepp tal-inulina. Min-naħa l-oħra, l-ebda għajnuna ma kienet irriservata għall-koltivaturi tal-qamħirrun meta l-produtturi tal-iżoglukożju rrinunzjaw il-kwoti tagħhom. L-allokazzjonijiet ġew deċiżi mill-awtoritajiet nazzjonali wara konsultazzjonijiet mar-rappreżentanti tal-koltivaturi u, fejn kienu jeżistu [47], tal-kuntratturi. Fl-2007, il-koltivaturi milquta rċevew pagament ta’ darba ta’ 237,50 euro għal kull tunnellata mitlufa [48], li kien jikkostitwixxi l-ikbar parti tal-kumpens mogħti lilhom. L-għajnuna għad-diversifikazzjoni 76. B’riżultat tar-riforma, ingħalqu madwar 80 fabbrika taz-zokkor. Il-fabbriki taz-zokkor għandhom rabta territorjali qawwija mal-komunità ta’ madwarhom. Partikolarment, meta l-fabbriki jinsabu f’żoni mbiegħda u żvantaġġati, l-għeluq tagħhom jista’ jħalli konsegwenzi negattivi sinifikanti fuq il-fibra soċjali taż-żoni affettwati. 77. M’hemmx definizzjoni legali ta’ min għandu jkun inkluż fil-kunċett tal-"komunità agrikola". Madankollu, huwa vvalutat li b’riżultat tar-riforma taz-zokkor, ġiet affettwata l-komunità lokali usa’, u mhux biss il-partijiet interessati ewlenin tas-settur taz-zokkor li r-regolament jagħraf bħala r-riċevituri tal-għajnuna (il-produtturi u l-impjegati tagħhom, il-koltivaturi, il-kuntratturi tal-makkinarju). 78. Il-leġiżlazzjoni pprovdiet għal għajnuna, li tammonta għal 675 miljun euro, biex tħeġġeġ l-iżvilupp ta’ alternattivi għall-produzzjoni tal-pitravi ħelwin u taz-zokkor fir-reġjuni affettwati mir-ristrutturazzjoni tal-industrija taz-zokkor (ara l-analiżi skont l-Istati Membri fl-Anness V). - L-għajnuna għad-diversifikazzjoni [49] hija maħsuba primarjament biex tiffinanzja miżuri intiżi biex ikunu identiċi għal dawk appoġġjati mill-Fond Agrikolu Ewropew għall-Iżvilupp Rurali skont l-Assi 1 u l-Assi 3 [50]. Dawn normalment jiffinanzjaw proġetti speċifiċi biex tiżdied il-kompetittività tas-setturi tal-agrikoltura u tal-forestrija, titjieb il-kwalità tal-ħajja fiż-żoni rurali jew issir diversifikazzjoni tal-ekonomija rurali. - Għajnuna addizzjonali għad-diversifikazzjoni [51] tingħata lil Stat Membru ladarba l-kwoti rrinunzjati jaqbżu 50 % u tiżdied fil-każ li l-persentaġġ ikun saħansitra ogħla. L-għajnuna setgħet titħallas bl-istess mod bħall-għajnuna għad-diversifikazzjoni jew setgħet titħallas direttament lill-koltivaturi. 79. Dawk l-Istati Membri li jiddeċiedu li jagħtu għajnuna għad-diversifikazzjoni għandhom jistabbilixxu programmi nazzjonali għar-ristrutturar bid-dettalji tal-miżuri ta’ diversifikazzjoni li għandhom jitwettqu fir-reġjuni kkonċernati u jgħarrfu lill-Kummissjoni b’dawn il-programmi. Il-Kummissjoni mhix meħtieġa tapprova l-programmi. 80. L-analiżi tal-pjanijiet nazzjonali għar-ristrutturar stabbiliti mill-Istati Membri tindika li l-allokazzjoni tal-għajnuna għad-diversifikazzjoni kienet ibbażata fuq kriterji li kienu jvarjaw ħafna minn Stat Membru għal ieħor, kif muri fl-Anness VI. 81. Barra minn dan, il-Qorti nnotat dewmien f’ċerti Stati Membri fl-implimentazzjoni ta’ dawn il-miżuri maħsuba għall-iżvilupp ta’ alternattivi għat-tkabbir tal-pitravi ħelwin u l-produzzjoni taz-zokkor, li għadhom mhumiex operattivi b’mod sħiħ. Dan id-dewmien wassal għal distanza ta’ diversi snin mill-għeluq tal-fabbriki sakemm bdew joperaw l-alternattivi ekonomiċi – jekk fuq kollox dan seħħ. F’Diċembru 2009, il-Kummissjoni emendat il-leġiżlazzjoni biex tkun tista’ tingħata estensjoni tal-perjodu tal-iskadenza sa Settembru 2011 [52]. 82. Barra minn hekk, il-Kummissjoni m’għandhiex stampa ġenerali tal-impatt tal-għajnuna għad-diversifikazzjoni fuq ir-reġjuni affettwati, għalkemm l-Istati Membri huma obbligati jikkomunikaw lill-Kummissjoni rapporti annwali dwar il-progress li jirrigwardaw, fost l-oħrajn, il-programmi nazzjonali għar-ristrutturar [53]. Madankollu, il-Kummissjoni ma stabbilietx proċeduri għar-reviżjoni u l-evalwazzjoni sistematika ta’ din l-informazzjoni [54]. L-għajnuna għat-tranżizzjoni lir-raffinaturi full-time 83. Il-leġiżlazzjoni pprovdiet għall-għoti ta’ għajnuna għat-tranżizzjoni lir-raffinaturi full-time (150 miljun euro) sabiex ikollhom il-possibilità li jadattaw ruħhom għar-ristrutturazzjoni tal-industrija taz-zokkor [55]. Ir-raffinaturi full-time huma unitajiet ta’ produzzjoni li kellhom ir-raffinar taz-zokkor tal-kannamieli mhux maħdum importat bħala l-unika attività tagħhom jew bħala attività li l-porzjon tagħha kien jaqbeż ċertu valur minimu [56]. 84. Dawn l-għajnuniet ma kinux jiffurmaw parti mill-proposti inizjali tal-Kummissjoni, iżda ġew introdotti sussegwentement wara diskussjonijiet mal-Kunsill. L-għajnuna tħallset lil numru limitat ħafna ta’ raffinaturi (sebgħa b’kollox) f’ammonti li kienu jvarjaw bejn 1,5 u 94 miljun euro għal kull raffinerija. 85. Il-verifika ma sabet l-ebda evidenza li l-għajnuna kienet ibbażata fuq valutazzjoni teknika tal-ħtiġijiet tar-raffinaturi jew li l-kalkolu tal-ammonti tal-għajnuniet kienu bbażati fuq kriterji oġġettivi. Barra minn hekk, in-natura vaga tal-għanijiet li għandhom jintlaħqu (l-adattament għar-ristrutturazzjoni tal-industrija taz-zokkor) [57] u tal-azzjonijiet li jistgħu jkunu inklużi fil-pjan tan-negozju biex wieħed jingħata l-għajnuna (inklużi kontribuzzjonijiet għall-ispejjeż operattivi u provvedimenti oħra meqjusa neċessarji) [58] tagħmilha impossibbli li ssir evalwazzjoni tal-effiċjenza u tal-effikaċja tal-għajnuna. L-indikazzjonijiet huma li l-għajnuna primarjament kellha natura ta’ kumpens lir-raffinaturi full-time taz-zokkor tal-kannamieli mhux maħdum importat minħabba t-telf tal-monopolju tagħhom fl-importazzjonijiet taz-zokkor mhux maħdum fil-futur. Ir-Regolament tal-Kummissjoni sempliċiment jirreferi għat-telf ta’ "ċerti benefiċċji" [59] li minnhom kienu jgawdu qabel. 86. Fil-biċċa l-kbira tal-Istati Membri kkonċernati m’hemmx ħlief benefiċjarju potenzjali wieħed. Dan irrenda ineffikaċi d-dispożizzjoni leġiżlattiva li l-Istati Membri għandhom jagħtu l-għajnuna fuq bażi ta’ kriterji oġġettivi u nondiskriminatorji [60]. L-ispiża tar-riforma taz-zokkor Huwa probabbli li se jsir disponibbli ammont fil-fond għar-ristrutturar biex jiġi assenjat lill-faeg 87. Skont id-dispożizzjonijiet leġiżlattivi [61], "kwalunkwe ammont li jista’ jkun disponibbli fil-fond għar-ristrutturar wara l-finanzjament tan-nefqa msemmija fil-paragrafu 2 għandu jkun assenjat lill-FAEG." 88. Ir-rata baxxa tal-kwoti rrinunzjati, b’mod partikolari fit-tieni sena tar-riforma rriżultat f’aktar dħul mill-ammonti ta’ ristrutturar temporanju milli kienet antiċipat il-Kummissjoni. Kwalunkwe ammont li jkun baqa’ fil-fond għar-ristrutturar wara l-għeluq tiegħu f’Settembru 2012 se jiġi assenjat lill-FAEG. Attwalment, huwa stmat li se jibqgħu disponibbli madwar 640 miljun euro. Fatturi oħra li jaffettwaw l-ispiża globali 89. Meta pproponiet ir-riforma, il-Kummissjoni stmat l-ispejjeż tal-OKS taz-zokkor fil-baġit tal-UE bħala 10,7 biljun euro għall-ewwel seba’ snin mill-2007 sal-2013 [62]. Dan jammonta għal madwar seba’ darbiet l-infiq tal-OKS taz-zokkor matul l-2006. Fuq din il-bażi, il-Kummissjoni stqarret li l-infiq inkluż fit-taqsima agrikola tal-baġit kellu jkun daqs dak tal-OKS preċedenti [63]. 90. Madankollu, il-Qorti tinnota li hemm żewġ punti oħra relatati mas-suq taz-zokkor li jħallu impatt totali ta’ 1,2 biljun euro fuq il-baġit tal-UE, għalkemm dawn mhumiex attribwiti direttament lit-taqsima agrikola tal-baġit: a) l-imposta fuq il-produzzjoni [64] li ammontat għal 498 miljun euro fl-2006 tneħħiet u nbidlet bi ħlas ta’ rata fissa ta’ 12-il euro kull tunnellata. Madankollu, minħabba l-impenji internazzjonali tal-Komunità, il-livell tal-imposti tal-produzzjoni mill-2006 'l hawn ma kinux ikunu jistgħu jinżammu, minħabba li dawn l-imposti kienu applikabbli biss għall-produzzjoni li teċċedi l-konsum, u b) 1,2 biljun euro ġew assenjati għall-perjodu ta’ seba’ snin għal miżuri ta’ akkumpanjament għall-pajjiżi tal-protokoll taz-zokkor. Din l-għajnuna ġiet proposta lill-pajjiżi tal-AKP għat-telf tad-dħul dovut minħabba fi prezzijiet aktar baxxi li rċevew għall-importazzjonijiet preferenzjali tagħhom fil-passat. Peress li din hija inkluża fit-Titolu 21 "Żvilupp u relazzjonijiet ma’ Stati tal-AKP", hija ma tqisitx bħala parti mill-OKS taz-zokkor. 91. Ir-riforma taz-zokkor kienet imfassla li tkun newtrali għall-baġit. F’dan il-kuntest, il-Qorti tinnota li meta jitqiesu l-ispejjeż imsemmija hawn fuq, l-ispiża globali għall-baġit tal-UE wara r-riforma għall-perjodu 2007-2013 x’aktarx tkun 1,2 biljun euro ogħla minn qabel ir-riforma. Konklużjonijiet u rakkomandazzjonijiet 92. Ir-riforma tas-suq taz-zokkor tqieset neċessarja biex tallinja s-settur taz-zokkor mal-prinċipji fundamentali tal-Politika Agrikola Komuni l-ġdida ta’ aktar orjentazzjoni lejn is-suq, u biex din tikkonforma mal-impenji internazzjonali tal-Unjoni. 93. Ir-riforma segwiet varjetà ta’ objettivi, li kienu parzjalment konfliġġenti, u għalhekk diffiċli biex jintlaħqu simultanjament. Il-verifika tal-Qorti tal-Awdituri vvalutat safejn intlaħqu l-għanijiet prinċipali tagħha sal-lum il-ġurnata. Irnexxielha r-riforma tas-suq taz-zokkor tiżgura l-kompetittività futura tal-industrija taz-zokkor tal-UE? 94. Ir-riforma kienet immirata lejn tnaqqis sinifikanti (6 miljun tunnellata) ta’ produzzjoni mhux profitabbli fil-Komunità bl-introduzzjoni ta’ inċentiv ekonomiku importanti biex l-impriżi taz-zokkor l-inqas produttivi jirrinunzjaw il-produzzjoni tal-kwota tagħhom. Il-bażi loġika kienet li r-rinunzji minn faċilitajiet ta’ produttività baxxa kienu se jżidu l-produttività medja u b’hekk anki jiżguraw il-kompetittività futura tal-industrija tal-UE. Madankollu, la l-Kummissjoni u lanqas l-Istati Membri ma kellhom data disponibbli dwar il-produttività relattiva tal-produtturi individwali. Fl-istess ħin, kwoti addizzjonali ta’ madwar 1,5 miljun tunnellata saru disponibbli, l-aktar biex jinxtraw, immirati lejn l-aktar produtturi effiċjenti. 95. Matul l-ewwel sentejn tar-riforma, il-produtturi rrinunzjaw volontarjament 2,2 miljun tunnellata biss, li juri li l-produtturi li lejhom kienet immirata r-riforma x’aktarx li ma qisux l-inċentivi offruti attraenti. Għalhekk, fl-2007, saru diversi modifiki fil-proċess tar-riforma li ħolqu inċentiv qawwi biex il-produtturi kollha jirrinunzjaw mill-inqas ċertu persentaġġ tal-kwota tagħhom. B’hekk, filwaqt li l-mira fit-tnaqqis tal-kwoti ntlaħqet, din ma setgħetx tintlaħaq biss permezz tal-għeluq tal-produzzjoni tal-inqas fabbriki produttivi. 96. Il-verifika sabet każijiet ta’ impriżi li rrinunzjaw il-kwoti addizzjonali taz-zokkor li kienu kisbu jew xtraw. Mhuwiex loġiku li l-ewwel isiru disponibbli kwoti addizzjonali u mbagħad isiru sforzi biex dawn l-istess kwoti jitnaqqsu. Barra minn hekk, fil-każ tal-kwota addizzjonali tal-iżoglukożju, l-impriżi tħallsu saħansitra għar-rinunzja ta’ kwoti li kienu għadhom kif ingħataw bla ħlas. L-ispejjeż involuti ta’ madwar 97 miljun euro ma jistgħux jiġu ġġustifikati. 97. Filwaqt li r-riformi kkumpensaw parzjalment lill-koltivaturi tal-pitravi għat-telf tad-dħul ikkawżat mit-tnaqqis sinifikanti fil-prezzijiet minimi li kellhom iħallsu għall-pitravi ħelwin, il-miżuri introdotti kellhom impatt limitat fuq il-kompetittività individwali tagħhom. 98. Barra minn hekk, kif diġà ġie osservat mill-Qorti fir-rapport preċedenti tagħha [65], iż-żamma tar-riġiditajiet u r-restrizzjonijiet inkorporati fis-sistema attwali tal-kwoti tirriżulta f’riġidità bla bżonn fil-kapaċità ta’ produzzjoni u tnaqqas il-motivazzjoni kemm tal-koltivaturi u kemm tal-produtturi biex iżidu l-effiċjenza. 99. Kollox ma’ kollox, wieħed jista’ jikkonkludi li l-għan tal-istabilizzazzjoni tas-suq permezz ta’ tnaqqis voluntarju ta’ produzzjoni tal-kwoti ta’ 6 miljun tunnellata ngħata prijorità fuq l-għan tat-tnaqqis ta’ kapaċità ta’ produzzjoni mhux profitabbli fil-Komunità. Konsegwentement, il-proċess tar-riforma ma żgurax għalkollox il-kompetittività futura tal-industrija taz-zokkor tal-UE. Għalhekk, x’aktarx li l-pressjonijiet esterni prevalenti se jkomplu jagħfsu bil-kbir fuq is-settur taz-zokkor tal-UE. Rakkomandazzjoni 1 Il-pressjonijiet esterni prevalenti jistgħu jeħtieġu li l-Kummissjoni tipproponi aġġustamenti ulterjuri fil-produzzjoni interna. F’każ bħal dan, il-Qorti tirrakkomanda li l-istrumenti u l-miżuri għandhom jiġu mfassla b’mod li jiżgura l-konsistenza ġenerali, u jkunu bbażati fuq valutazzjonijiet tekniċi bir-reqqa tal-bżonnijiet u fuq kriterji oġġettivi u mhux diskriminatorji. Rakkomandazzjoni 2 Minħabba fl-importanza tal-produzzjoni taz-zokkor għall-ekonomija agrikola, il-Qorti tirrakkomanda li l-Kummissjoni tipproponi miżuri għat-tneħħija ta’ dawk ir-riġiditajiet u r-restrizzjonijiet tas-sistema attwali tal-kwoti li jaffettwaw ħażin il-kompetittività tal-koltivaturi u tal-produtturi. Ir-riforma tas-suq taz-zokkor irnexxielha tistabbilizza s-swieq u tiggarantixxi d-disponibilità tal-provvisti taz-zokkor? 100. Is-suq taz-zokkor ġie ssuġġettat għall-effett doppju taż-żieda fl-importazzjonijiet u t-tnaqqis fil-possibilitajiet ta’ esportazzjoni ssussidjata. F’dawn iċ-ċirkostanzi, il-livell ta’ produzzjoni interna meħtieġ biex jinqdew il-bżonnijiet tal-UE sar il-fattur ewlieni stabilizzanti tas-suq. Żidiet futuri fl-importazzjoni x’aktarx jikkawżaw aktar rinunzji ta’ kwoti, bil-konsegwenza ta’ tnaqqis ulterjuri fil-produzzjoni taz-zokkor fl-UE. 101. Il-Qorti tikkonkludi li għalkemm s’issa l-istabilità tas-suq ġiet żgurata, din inkisbet permezz ta’ użu ta’ kwoti ta’ produzzjoni ta’ kwoti li fil-preżent jiffissaw il-massimu permissibbli ta’ produzzjoni interna f’livell ta’ madwar 85 % tal-konsum tal-UE għall-prodott li huwa ta’ importanza strateġika għall-industriji agroalimentari u tal-kimika, biex b’hekk żdiedet id-dipendenza tal-UE fuq l-importazzjoni, waqt li l-provvisti tas-suq dinji huma ddominati minn numru limitat ta’ pajjiżi esportaturi. Rakkomandazzjoni 3 Il-Qorti tirrakkomanda li deċiżjonijiet li jistgħu jittieħdu fil-futur li jaffettwaw il-produzzjoni taz-zokkor tal-UE, jikkunsidraw il-livell ta’ produzzjoni interna taz-zokkor li jkun meqjus neċessarju skont l-għan stabbilit fit-Trattat li tiġi żgurata d-disponibilità tal-provvisti. 102. Il-prodotti għandhom jaslu għand il-konsumatur bi prezzijiet raġonevoli [66]. Ir-riforma hija maħsuba biex tnaqqas il-prezzijiet taz-zokkor sa 36 % [67]. Minħabba l-proċess kumpless tal-formazzjoni tal-prezzijiet, huwa diffiċli ħafna li tiġi determinata l-firxa tal-impatt tat-tnaqqis fil-prezz ta’ referenza taz-zokkor bil-kwantità fuq il-prezz imħallas mill-konsumatur finali. Filwaqt li l-Kummissjoni enfasizzat il-ħtieġa li jiġi żgurat li ċ-ċaqliq ’l isfel fil-prezzijiet tal-komoditajiet jiġi trażmess lill-konsumaturi mingħajr dewmien, studji mwettqa f’isimha jindikaw li t-tnaqqis fil-prezz taz-zokkor bil-kwantità x’aktarx ma jgħaddix għand il-konsumatur finali. Rakkomandazzjoni 4 Filwaqt li l-Qorti tirrikonoxxi li l-formazzjoni tal-prezzijiet fis-settur tal-ikel hija partikolarment kumplessa, hija tqis li din għandha tkun suġġetta għal monitoraġġ regolari mill-Kummissjoni. Il-Kummissjoni u l-Istati Membri għandhom jiżguraw l-infurzar korrett tal-liġi tal-kompetizzjoni fis-settur, biex b’hekk jintlaħaq l-għan stabbilit fit-Trattat li l-provvisti jaslu għand il-konsumatur bi prezzijiet raġonevoli. L-istrumenti/il-mekkaniżmi speċifiċi kellhom suċċess fir-rigward tal-indirizzar u t-taffija tal-problemi ta’ adattament relatati mar-riforma? 103. L-abbandun tal-produzzjoni tal-pitravi ħelwin u l-għeluq ta’ fabbriki jħallu impatt importanti dirett u indirett fuq il-komunità agrikola u r-reġjuni kkonċernati, inkluż it-telf ta’ numru sinifikanti ta’ impjiegi. Il-leġiżlazzjoni pprovdiet li l-fond temporanju għar-ristrutturar għandu jiffinanzja strumenti speċifiċi għall-iffaċċjar u t-taffija tal-problemi ta’ adattament. 104. Il-verifika sabet li la l-Kummissjoni u lanqas l-Istati Membri kkonċernati ma stabbilixxew segwitu adegwat fir-rigward tal-konsegwenzi soċjali tar-ristrutturazzjoni. Għalhekk ma teżistix data komprensiva dwar l-impatt tal-kwoti rrinunzjati fuq l-ekonomiji lokali. 105. Barra minn hekk, f’diversi Stati Membri, il-miżuri tal-għajnuna għad-diversifikazzjoni kienu għadhom ma bdewx jaħdmu bis-sħiħ meta saru ż-żjarat ta’ verifika. It-tul ta’ żmien li jgħaddi bejn l-għeluq tal-fabbriki u l-implimentazzjoni tal-miżuri ta’ diversifikazzjoni jista’ jwassal għal tbatija fir-reġjuni affettwati. 106. L-għeluq tal-faċilitajiet ta’ produzzjoni kellu jkun akkumpanjat minn miżuri xierqa għaż-żarmar tal-faċilitajiet ta’ produzzjoni u r-riabilitazzjoni ambjentali tas-siti tal-fabbriki. Madankollu, il-verifika sabet każijiet ta’ dewmien fir-rigward tal-konformità tal-produtturi ma’ dawk l-obbligi ambjentali. 107. Fir-rigward tal-għajnuna għat-tranżizzjoni li trid tingħata lir-raffinaturi full-time, il-verifika ma sabet l-ebda data li tindika li l-għajnuna kienet ibbażata fuq valutazzjoni teknika tal-ħtiġijiet u li l-kalkolu tal-ammonti tal-għajnuniet kien ibbażat fuq kriterji oġġettivi. 108. Ġeneralment, għadu mhux possibbli li wieħed jikkonkludi safejn irnexxielhom l-istrumenti adotatti jtaffu l-impatt soċjali u ekonomiku sinifikanti dirett u indirett fuq il-komunità agrikola fir-reġjuni affettwati. Rakkomandazzjoni 5 Il-Qorti tirrakkomanda li l-Kummissjoni u l-Istati Membri jieħdu miżuri urġenti biex jiżguraw li l-miżuri ta’ diversifikazzjoni jsiru operattivi malajr u joħolqu l-effett maħsub fuq il-promozzjoni ta’ alternattivi għall-produzzjoni tal-pitravi ħelwin u taz-zokkor. Rakkomandazzjoni 6 Il-Qorti tirrakkomanda li l-Kummissjoni u l-Istati Membri jinvolvu ruħhom b’mod aktar attiv biex jiżguraw li l-obbligi ambjentali li jassumu l-fabbriki li jagħlqu jiġu ssodisfati kompletament. L-ispiża tar-riforma 109. Il-Qorti tinnota li, jekk wieħed jikkunsidra spejjeż addizzjonali, dawk li ma jittiħdux direttament mit-taqsima agrikola tal-baġit, jiġifieri l-ispiża tal-miżuri ta’ akkumpanjament għall-pajjiżi tal-protokoll taz-zokkor tal-AKP, l-ispiża globali lill-baġit tal-UE wara r-riforma matul il-perjodu 2007-2013 x’aktarx tkun 1,2 biljun euro ogħla minn qabel ir-riforma. Dan ir-Rapport ġie adottat mill-Kamra I, immexxija mis-Sur Michel CRETIN, Membru tal-Qorti tal-Awdituri, fil-Lussemburgu fil-laqgħa tagħha tal- 21 ta' Lulju 2010. Għall-Qorti tal-Awdituri +++++ TIFF +++++ Vítor Manuel da Silva Caldeira Il-President [1] L-unika fabbrika fl-UE li kienet tipproduċi zokkor mill-kannamieli (għajr dawk li jinsabu fl-aktar reġjuni mbiegħda) ingħalqet fl-2006. [2] L-OKS twaqqfet bis-saħħa tar-Regolament Nru 1009/67/KEE tal-Kunsill (ĠU 308, 18.12.1967, p. 1). Attwalment, l-OKS hija rregolata mir-Regolament tal-Kunsill (KE) Nru 1234/2007 tat- 22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (ĠU L 299, 16.11.2007, p. 1). [3] Parti mill-ispejjeż tar-rifużjonijiet fuq l-esportazzjoni kienet koperta minn imposti fuq il-produzzjoni. Kif indikat fir-Rapport Speċjali Nru 20/2000 tal-QEA, fil-paragrafu 46: "L-ispejjeż annwali għall-baġit tal-UE tal-esportazzjonijiet ta’ zokkor żejjed jammontaw għal madwar 1500 miljun euro, li minnhom 800 miljun huma rkuprati permezz tal-imposti fuq il-produzzjoni". [4] Fl-2005, l-UE pproduċiet 20,3 miljun tunnellata zokkor u kkonsmat 15,6 miljun tunnellata. L-UE importat 2,3 miljun tunnellata zokkor mhux maħdum filwaqt li l-esportazzjonijiet ammontaw għal 7,5 miljun tunnellata, li minnhom 2,5 kienu ssussidjati mill-UE permezz ta’ rifużjonijiet fuq l-esportazzjoni. [5] Ir-Regolament tal-Kunsill (KE) Nru 318/2006 (ĠU L 58, 28.2.2006, p. 1) stabbilixxa kwota ta’ 507680 tunnellata għall-iżoglukożju (UE-25); din ġiet aġġornata diversi drabi biex ikunu kkunsidrati l-allokazzjonijiet ġodda kif ukoll ir-rinunzji u bħalissa tammonta għal 690441 tunnellata (UE-27) (l-aħħar aġġornament sar bir-Regolament (KE) Nru 1234/2007). Fl-Istati Uniti, il-produzzjoni tal-iżoglukożju tammonta għal madwar nofs il-produzzjoni ta’ ħlewwiet naturali. [6] Esportazzjoni annwali medja għas-snin tal-kummerċjalizzazzjoni 2003/04, 2004/05 u 2005/06 - Il-Kummissjoni: Agriculture in the European Union - Statistical and Economic Information 2007 (Agrikoltura fl-Unjoni Ewropea - Informazzjoni dwar l-Istatistika u Ekonomika 2007). [1001] Fejn id-data għall-Bulgarija u r-Rumanija għandha impatt sinifikanti, dan ġie indikat. [7] Il-Madagaskar, il-Malawi, il-Możambik, it-Tanżanija, l-Uganda, iż-Żambja. [8] Bażi legali: ir-Regolamenti (KE) Nru 318/2006, (KE) Nru 319/2006 u (KE) Nru 320/2006 (ĠU L 58, 28.2.2006, p. 1, 32 u 42). Aktar tard, ir-Regolament (KE) Nru 318/2006 tħassar u ġie sostitwit bir-Regolament (KE) Nru 1234/2007. Ir-regoli ta’ implimentazzjoni huma stipulati fir-Regolament tal-Kummissjoni (KE) Nru 968/2006 (ĠU L 176, 30.6.2006, p. 32). [9] Din iċ-ċifra tinkludi s-sostituti taz-zokkor l-iżoglukożju u l-ġulepp tal-inulina. [10] Skont l-OKS preċedenti taz-zokkor, il-produtturi setgħu jbigħu kwalità standard ta’ zokkor lill-aġenziji nazzjonali ta’ intervent bil-prezz ta’ intervent, jiġifieri bil-provvista ta’ prezz bl-ingrossa minimu fl-UE. [11] L-OKS attwali taz-zokkor ma tinkludix prezz ta’ intervent, iżda l-Kummissjoni stabbiliet prezz ta’ referenza li madwaru għandu jvarja l-prezz bl-ingrossa. [12] Il-medja ppeżata tal-prezzijiet minimi tal-kwoti A u B tal-pitravi zokkrija wara li tnaqqsu l-imposti għas-snin tal-kummerċjalizzazzjoni 2003/04 u 2004/05. [13] Ir-Regolamenti tal-Kummissjoni (KE) Nru 900/2007 (ĠU L 196, 28.7.2007, p. 26), (KE) Nru 947/2008, Nru 948/2008 u Nru 951/2008 (ĠU L 258, 26.9.2008, p. 60, 61 u 66) għaz-zokkor fi stat solidu, il-ġuleppijiet taz-zokkor u z-zokkor f’forma ta’ oġġetti mhux koperti mill-Anness I tat-Trattat. [14] L-SPU (Skema ta' Pagament Uniku) kkumpensat lill-koltivaturi tal-pitravi zokkrija għal madwar żewġ terzi tat-tnaqqis fid-dħul ikkawżat mill-prezzijiet imnaqqsa, jiġifieri ma jingħatax kumpens għal terz minnu. [15] L-Artikolu 1 tar-Regolament (KE) Nru 320/2006: "Il-fond għar-ristrutturar għandu jifforma parti mit-Taqsima ta’ Garanziji tal-Fond Agrikolu Ewropew dwar Gwida u Garanzija. Sa mill- 1 ta’ Jannar 2007 huwa għandu jifforma parti mill-Fond Agrikolu Ewropew ta’ Garanzija (FAEG). [...] L-ammont għar-ristrutturar temporanju msemmi fl-Artikolu 11 għandu jkun dħul assenjat lill-fond għar-ristruttrar skont l-Artikolu 18(2) tar-Regolament (KE, Euratom) Nru 1605/2002. Kwalunkwe ammont li jista’ jkun disponibbli fil-fond għar-ristrutturar wara l-finanzjament tan-nefqa msemmija fil-paragrafu 2 għandu jkun assenjat lill-FAEG." [16] L-Artikolu 1 tar-Regolament (KE) Nru 320/2006: "Kwalunkwe ammont li jista’ jkun disponibbli fil-fond għar-ristrutturar wara l-finanzjament tan-nefqa msemmija fil-paragrafu 2 għandu jkun assenjat lill-FAEG." Il-perjodu ta’ skadenza ġie estiż sal-2012 bis-saħħa tar-Regolament Nru 1204/2009. [17] L-Artikolu 3(6) tar-Regolament Nru 320/2006 kif emendat bir-Regolament tal-Kunsill (KE) Nru 1261/2007 (ĠU L 283, 27.10.2007, p. 8). [18] B’żieda ma’ dan, ir-Regolament (KE) Nru 320/2006 pprovda għal 14-il miljun euro bħala għajnuna għat-tranżizzjoni lil ċerti Stati Membri (9 miljun euro lill-Awstrija, 5 miljun euro lill-Isvezja). Skont l-Artikolu 9: "Fil-kuntest tal-pjan nazzjonali għar-ristruttrar imsemmi fl-Artikolu 6(3): (a) għajnuna ta’ mhux aktar minn EUR 9 miljun għandha tingħata lill-Awstrija għal investimenti f’ċentri għall-ġbir tal-pitravi zokkrija u infrastruttura loġistika oħra meħtieġa bħala konsegwenza tar-ristrutturar; (b) għajnuna ta’ mhux aktar minn EUR 5 miljun għandha tingħata lill-Isvezja għall-benefiċċju dirett jew indirett tal-kabbara tal-pitravi zokkrija f’Gotland u f’Öland li jċedu l-produzzjoni taz-zokkor bħala parti mill-proċess nazzjonali għar-ristrutturar." [1002] Il-fondi mhux użati kollha jiġu assenjati għall-FAEG (attwalment stmati għal 0,64 biljun euro). [19] Il-produtturi ta’ dawn l-Istati Membri kkontribwew aktar minn 70 % tal-kwoti taz-zokkor irrinunzjati għal kull sena tal-fond għar-ristrutturar. [20] Rapport Speċjali Nru 20/2000 tal-QEA dwar il-ġestjoni tal-organizzazzjoni komuni tas-suq taz-zokkor (ĠU C 50, 15.2.2001). [21] Il-Premessa 1 tar-Regolament (KE) Nru 320/2006. [22] Il-Premessa 5 tar-Regolament (KE) Nru 320/2006. [23] Aġġornament tal-valutazzjoni tal-impatt tat- 22 ta’ Ġunju 2005, SEC(2005) 808. [1003] Analiżi tal-Istati Membri skont il-profitabilità kkombinata tagħhom, li x'aktarx taffettwa t-tnaqqis probabbli fil-produzzjoni tagħhom ta' zokkor (Tabella 3 fid-dokument tal-Kummissjoni "Update of impact assessment" (Aġġornament tal-valutazzjoni tal-impatt) [SEC(2003) 1022]). [1004] Il-"kwota inizjali" hija l-kwota inizjali allokata lill-Istati Membri skont l-Anness III tar-Regolament 318/2006 għas-sena tal-kummerċjalizzazzjoni 2006/07 flimkien mal-kwoti addizzjonali mixtrija fl-2006/07 u fl-2007/08. [1005] L-"Istati Membri oħrajn" jinkludu lir-Rumanija, lill-Bulgarija, lid-Dipartimenti Franċiżi barranin u lir-reġjun awtonomu tal-Azores. [24] Il-Greċja, l-Ungerija, l-Italja u Spanja. [25] Regolament tal-Kunsill (KE) Nru 1260/2007 tad- 9 ta’ Ottubru 2007 li jemenda r-Regolament (KE) Nru 318/2006 dwar l-organizzazzjoni komuni tas-swieq fis-settur taz-zokkor (ĠU L 283, 27.10.2007, p. 1). [26] Regolament (KE) Nru 320/2006. [27] L-Artikoli 8 u 9 tar-Regolament (KE) Nru 318/2006. [28] Il-produtturi tal-iżoglukożju kienu eliġibbli għall-iżmantellar parzjali (ħlief fil-każijiet fejn żmantellaw l-impjant tal-lamtu kollu), u għalhekk l-ammont jingħata bħala l-għajnuna għall-kumpens immultiplikat bl-għadd tat-tunnellati rrinunzjati fis-sena partikolari tal-kummerċjalizzazzjoni, jiġfieri 547,50 euro * 32664 rrinunzjati fl-2007/2008 + 468,75 euro * 60568 tunnellata rrinunzjati fl-2008/2009 + 390,00 euro * 129083 rrinunzjati fl-2009/2010. [29] Ir-Rapport Speċjali Nru 20/2000 tal-QEA, il-paragrafu 72(d). [30] Ir-Rapport Speċjali Nru 20/2000 tal-QEA, il-paragrafu 83. [31] Ir-Rapport Speċjali Nru 20/2000 tal-QEA, il-paragrafu 23(d). [32] COM(2004) 0499 finali mill-Kummissjoni lill-Kunsill u lill-Parlament Ewropew – Accomplishing a sustainable agricultural model for Europe through the reformed CAP – sugar sector reform (Ir-realizzazzjoni ta’ mudell agrikolu sostenibbli għall-Ewropa permezz tar-riformi tal-PAK - ir-riforma tas-settur taz-zokkor). [33] Id-disponibilità tal-provvisti u l-istabilità tas-swieq huma objettiv tal-PAK stipulat fl-Artikolu 39 tat-Trattat dwar il-Funzjonament tal-Unjoni (l-hekk imsejjaħ Trattat ta’ Lisbona), li qabel kien l-Artikolu 33 tat-Trattat KE, u għaldaqstant japplika wkoll għall-OKS taz-zokkor. [34] 36 % hija d-differenza bejn il-prezz ta’ intervent ta’ qabel ir-riforma u l-prezz ta’ referenza ta’ wara r-riforma. [35] Artikolu 39 tat-Trattat dwar il-Funzjonament tal-Unjoni (li qabel kien l-Artikolu 33 tat-Trattat KE). [36] Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – "Il-prezzijiet tal-ikel fl-Ewropa" – COM(2008) 821 finali. [37] L-"Evalwazzjoni tal-Organizzazzjonijiet Komuni tas-Swieq fis-Settur taz-Zokkor" imwettqa mill-Istitut Ekonomiku tal-Pajjiżi l-Baxxi u studju dwar "It-Trażmissjoni tal-prezzijiet fis-settur agrikolu tal-ikel" imwettaq mill-AgraCEAS Consulting Ltd. [38] "Ta’ min jinnota li l-prodotti li fihom iz-zokkor ġeneralment juru elastiċità baxxa tal-prezzijiet fir-rigward tad-domanda. Il-produtturi industrijali ta’ dawn il-prodotti mhux se jitħassbu ħafna dwar żidiet fil-prezz taz-zokkor għax huma jistgħu faċilment jittrażmettu l-ispejjeż miżjuda lill-konsumatur finali mingħajr tnaqqis kbir fil-volum ta’ bejgħ. B’mod ġenerali, jiffavorixxu t-tnaqqis fil-prezz taz-zokkor għax b’hekk jingħataw il-possibilità li jżidu l-biċċa l-kbira tal-ispejjeż iffrankati mal-marġni ta’ profitt. M’hemmx inċentiv qawwi favur it-trażmissjoni ta’ dawn l-ammonti ffrankati lill-konsumatur finali." Sors: "Evalwazzjoni tal-Organizzazzjonijiet Komuni tas-Swieq fis-Settur taz-Zokkor" mill-Istitut Ekonomiku tal-Pajjiżi l-Baxxi, p. 76. [39] "Id-differenzi fl-ispejjeż tad-distribuzzjoni u l-bejgħ bl-imnut taz-zokkor li hemm bejn l-Istati Membri huma kkawżati minn differenzi fl-istruttura tas-suq (l-eżistenza ta’ swieq ta’ tip monopolistiku jew monopsonistiku, l-użu jew l-abbuż mis-setgħa tas-suq) u mill-ambjent (makro)ekonomiku u politiku. Dawn id-differenzi huma riflessi fi spejjeż differenti tat-trasport, fl-ispejjeż tax-xogħol, l-ispejjeż tal-investiment, it-taxxi fuq il-valur miżjud u fuq il-profitt, eċċ., li flimkien isawru l-infiq tas-settur tad-distribuzzjoni u tal-bejgħ bl-imnut. Dawn id-differenzi fil-prezzijiet ikunu riflessi fil-prezzijiet tas-suq bl-imnut." Sors: "Evalwazzjoni tal-Organizzazzjonijiet Komuni tas-Swieq fis-Settur taz-Zokkor" mill-Istitut Ekonomiku tal-Pajjiżi l-Baxxi, p. 77. [40] Il-Premessa 2 tar-Regolament (KE) Nru 318/2006. [41] B’mod simili, l-"Istudju dwar il-valutazzjoni tal-impatt tal-għażliet futuri għal riforma futura tal-OKS taz-zokkor" ta’ ’Lulju 2003, imwettaq mill-EUROCARE, stima l-għadd tal-impjiegi sekondarji marbuta mal-fabbriki taz-zokkor bħala d-doppju tal-għadd tal-impjiegi diretti. [42] L-Artikolu 3(5) tar-Regolament (KE) Nru 320/2006. [43] Ta’ min jinnota li l-Artikolu 3(6) tar-Regolament (KE) Nru 320/2006 pprovda għal "mill-inqas 10 %" sakemm inbidel f’"10" mir-Regolament (KE) Nru 1261/2007. [44] L-Artikolu 4(3)(f) tar-Regolament (KE) Nru 320/2006. [45] Ir-Regolament tal-Kummissjoni (UE) Nru 1204/2009 tal- 4 ta’ Diċembru 2009 li jemenda r-Regolament tal-Kummissjoni (KE) Nru 968/2006 li jistipula regoli dettaljati għall-implimentazzjoni tar-Regolament tal-Kunsill (KE) Nru 320/2006 li jistabbilixxi skema temporanja għar-ristrutturar tal-industrija taz-zokkor fil-Komunità (ĠU L 323, 10.12.2009, p. 64). [46] L-Artikolu 3(6) tar-Regolament Nru 320/2006 kif emendat bir-Regolament (KE) Nru 1261/2007. [47] Fil-Polonja, ma kienx hemm assoċjazzjoni tal-kuntratturi tal-makkinarju, u b’hekk l-awtoritajiet nazzjonali għażlu tliet kuntratturi għall-konsultazzjonijiet. [48] Ir-Regolament (KE) Nru 1260/2007. [49] L-Artikolu 6 tar-Regolament (KE) Nru 320/2006. [50] Ir-Regolament tal-Kunsill (KE) Nru 1698/2005 tal- 20 ta' Settembru 2005 dwar l-għajnuna għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR)(ĠU L 277, 21.10.2005, p. 1). [51] L-Artikolu 7 tar-Regolament (KE) Nru 320/2006. [52] Ir-Regolament (UE) Nru 1204/2009. [53] L-Artikolu 24 tar-Regolament (KE) Nru 968/2006. [54] L-uniċi eżamijiet imwettqa mill-Kummissjoni fl-Istati Membri huma dawk mill-Unità tal-Approvazzjoni tal-Kontijiet tad-DĠ AGRI li jirrigwarda l-konformità tagħhom mar-Regolamenti. [55] L-Artikolu 8 tar-Regolament (KE) Nru 320/2006. [56] L-Artikolu 2 tar-Regolament (KE) Nru 320/2006. [57] L-Artikolu 8 tar-Regolament (KE) Nru 320/2006. [58] "Investimenti, żarmar ta’ faċilitajiet ta’ produzzjoni, kontribuzzjonijiet għal spejjeż operattivi, provvedimenti għad-deprezzament tal-makkinarju u provvedimenti oħra meqjusa neċessarji sabiex ikun hemm adattament għas-sitwazzjoni l-ġdida." (L-Artikolu 15 tar-Regolament (KE) Nru 968/2006). [59] Ir-Regolament (KE) Nru 968/2006 għall-implimentazzjoni tar-Regolament (KE) Nru 320/2006, il-Premessa10: "Sabiex ikun iktar faċli għar-raffinaturi full-time li jkunu tilfu ċerti benefiċċji li kellhom taħt ir-Regolament tal-Kunsill (KE) Nru 1260/2001 tad- 19 ta’ Ġunju 2001 dwar l-organizzazzjoni komuni tas-swieq fis-settur taz-zokkor biex jadattaw għas-sitwazzjoni l-ġdida wara d-dħul fis-seħħ tar-Regolament (KE) Nru 318/2006 tal- 20 ta’ Frar 2006 dwar l-organizzazzjoni komuni tas-swieq fis-settur taz-zokkor, ir-Regolament (KE) Nru 320/2006 jintroduċi għajnuna tranżizzjonali allokata f’dawk l-Istati Membri fejn ir-raffinaturi fis-sens tar-Regolament (KE) Nru 1260/2001 ġew stabbiliti fil-passat." [60] l-Artikolu 8(3) tar-Regolament (KE) Nru 320/2006. [61] l-Artikolu 1 tar-Regolament (KE) Nru 320/2006. [62] Dan jinkludi l-previżjonijiet li saru għall-Qafas Finanzjarju 2007-2013. Il-baġit ta’ wara dawk is-snin huwa suġġett għal ftehim futur. [63] It-Taqsima 5 dwar l-impatt baġitarju tal-proposti dwar ir-riforma fil-Proposta tal-Kummissjoni, COM(2005) 263 finali. [64] Għal parti mill-kwoti (l-hekk imsejħa kwota B), l-imposta fuq il-produzzjoni tista’ tiswa sa 39,5 % tal-prezz ta’ intervent (631 euro kull tunnellata), jiġifieri sa 249 euro kull tunnellata (L-Artikolu 15 tar-Regolament (KE) Nru 1260/2001). [65] Ir-Rapport Speċjali Nru 20/2000 tal-QEA dwar il-ġestjoni tal-organizzazzjoni komuni tas-suq taz-zokkor. [66] L-Artikolu 33 tat-Tratt KE, li sar l-Artikolu 39 tat-Trattat dwar il-Funzjonament tal-Unjoni (fl-hekk imsejjaħ Trattat ta’ Lisbona), jistipula li wieħed mill-għanijiet tal-Politika Agrikola Komuni huwa li jiġu żgurati prezzijiet raġonevoli fil-konsenja tal-prodotti lill-konsumatur. [67] 36 % hija d-differenza bejn il-prezz ta’ intervent ta’ qabel ir-riforma u l-prezz ta’ referenza ta’ wara r-riforma. -------------------------------------------------- ANNESS I ĦARSA ĠENERALI LEJN ID-DĦUL ATTWALI U L-INFIQ TEORETIKU TAL-FOND GĦAR-RISTRUTTURAR Sors: L-awdituri tal-Qorti użaw iċ-ċifri relatati mar-renunzji pprovduti mill-Kummissjoni (Unità C.5 tad-DĠ AGRI) għall-kalkolu tal-ammonti ta' hawn fuq. (miljun euro) | Stat Membru | Dħul totali | Infiq | Għajnuna għar-ristrutturar [1] | Għajnuna għad-diversifikazzjoni [2] | Għajnuna għat-tranżizzjoni [3] | Total | (A) | (B) | (C) | (D) | (E) = Σ (B) to (D) | Il-Belġju | 339 | 331 | 19 | 0 | 350 | Il-Bulgarija | 13 | 2 | 1 | 0 | 3 | Ir-Repubblika Ċeka | 166 | 88 | 11 | 0 | 99 | Id-Danimarka | 163 | 37 | 8 | 0 | 45 | Il-Ġermanja | 1350 | 639 | 71 | 0 | 710 | L-Irlanda | 0 | 187 | 44 | 0 | 231 | Il-Greċja | 88 | 130 | 26 | 0 | 156 | Spanja | 346 | 454 | 70 | 0 | 524 | Franza | 1354 | 611 | 64 | 25 | 700 | L-Italja | 293 | 981 | 167 | 0 | 1148 | Il-Latvja | 8 | 59 | 15 | 0 | 74 | Il-Litwanja | 40 | 17 | 2 | 0 | 19 | L-Ungerija | 152 | 260 | 52 | 0 | 312 | Il-Pajjiżi l-Baxxi | 344 | 177 | 12 | 0 | 189 | L-Awstrija | 152 | 25 | 5 | 9 | 39 | Il-Polonja | 657 | 288 | 34 | 0 | 322 | Il-Portugall | 10 | 34 | 15 | 24 | 73 | Ir-Rumanija | 32 | 10 | 0 | 0 | 10 | Is-Slovenja | 7 | 51 | 12 | 2 | 65 | Is-Slovakkja | 76 | 77 | 16 | 0 | 93 | Il-Finlandja | 45 | 64 | 7 | 5 | 76 | L-Isvezja | 128 | 63 | 9 | 5 | 77 | Ir-Renju Unit | 466 | 165 | 15 | 94 | 274 | Total | 6229 | 4750 | 675 | 164 | 5589 | [1] Tinkludi wkoll il-pagamenti retroattivi. [2] Tinkludi kemm l-għajnuna għad-diversifikazzjoni u kemm l-għajnuna addizzjonali għad-diversifikazzjoni. [3] Skont l-Artikoli 8 u 9 tar-Regolament (KE) Nru 320/2006 (għajnuna għat-tranżizzjoni għar-raffinaturi full-time u ċerti Stati Membri). -------------------------------------------------- ANNESS II ĦARSA ĠENERALI LEJN IL-KWOTI RRINUNZJATI MILL-ISTATI MEMBRI A - ZOKKOR (tunnellata zokkor abjad) | Stat Membru | Kwoti inizjali [1] | Kwota rrinunzjata għas-sena tal-kummerċjalizzazzjoni | Kwoti disponibbli mis-sena tal-kummerċjalizzazzjoni 2009/2010 'l quddiem | Persentaġġ tat-total tal-kwoti rrinunzjati | | | 2006/2007 | 2007/2008 | 2008/2009 | 2009/2010 | | | | (A) | (B) | (C) | (D) | (E) | (F) = (A+B+C+D+E) | (G) = (B+C+D+E)/A | Franza [2] | 4120687 | | | -683 655 | | 3437032 | 16,6 % | Il-Ġermanja | 3655456 | | | -757 200 | | 2898256 | 20,7 % | Il-Polonja | 1772477 | | | -366 869 | | 1405608 | 20,7 % | Ir-Renju Unit | 1221474 | | | -165 000 | | 1056474 | 13,5 % | Il-Pajjiżi l-Baxxi | 931435 | | | -126 547 | | 804888 | 13,6 % | Il-Belġju | 882301 | | | -206 066 | | 676235 | 23,4 % | L-Italja | 1557443 | -778 737 | -24 861 | -245 467 | | 508378 | 67,4 % | Spanja | 996961 | -93 119 | -16 679 | -256 578 | -132 106 | 498479 | 50,0 % | Ir-Repubblika Ċeka | 474932 | | -102 473 | | | 372459 | 21,6 % | Id-Danimarka | 452466 | | | -80 083 | | 372383 | 17,7 % | L-Awstrija | 405812 | | | -54 785 | | 351027 | 13,5 % | L-Isvezja | 385984 | -42 562 | | -50 236 | | 293186 | 24,0 % | Il-Greċja | 317502 | | -158 800 | | | 158702 | 50,0 % | Is-Slovakkja | 216037 | | -70 133 | -33 584 | | 112320 | 48,0 % | L-Ungerija | 406684 | | -108 093 | -193 171 | | 105420 | 74,1 % | Ir-Rumanija [3] | 109164 | | | -4 475 | | 104689 | 4,1 % | Il-Litwanja | 111010 | | | -20 758 | | 90252 | 18,7 % | Il-Finlandja | 146087 | | -56 087 | -9 001 | | 80999 | 44,6 % | Il-Portugall [4] | 79671 | -35 218 | -19 500 | -15 000 | | 9953 | 87,5 % | Is-Slovenja | 52973 | | -52 973 | | | 0 | 100,0 % | Il-Latvja | 66505 | | -66 505 | | | 0 | 100,0 % | L-Irlanda | 199260 | -199 260 | | | | 0 | 100,0 % | Il-Bulgarija [3] | 4752 | | | -4 752 | | 0 | 100,0 % | Total | 18567073 | -1 148896 | -676 104 | -3 273227 | -132 106 | 13336740 | 28,2 % | | Total tal-kwoti taz-zokkor irrinunzjati = 5230333 | | B - ĠULEPP TAL-INULINA (tunnellata ekwivalenti ta' zokkor) | Stat Membru | Kwoti inizjali1 | Kwota rrinunzjata għas-sena tal-kummerċjalizzazzjoni | Kwoti disponibbli mis-sena tal-kummerċjalizzazzjoni 2009/2010 'l quddiem | Persentaġġ tat-total tal-kwoti rrinunzjati | | | 2006/2007 | 2007/2008 | 2008/2009 | 2009/2010 | | | | (A) | (B) | (C) | (D) | (E) | (F) = (A+B+C+D+E) | (G) = (B+C+D+E)/A | Il-Belġju | 215246 | -215 246 | | | | 0 | 100,0 % | Il-Pajjiżi l-Baxxi | 80950 | -80 950 | | | | 0 | 100,0 % | Franza | 24521 | -24 521 | | | | 0 | 100,0 % | TOTAL | 320717 | -320 717 | 0 | 0 | 0 | 0 | 100,0 % | | Total tal-kwoti tal-ġulepp tal-inulina rrinunzjati = 320717 | | C - IŻOGLUKOŻJU Sors: Il-QEA abbażi ta' data tal-Kummissjoni (DĠ AGRI). (tunnellata ekwivalenti ta' zokkor) | Stat Membru | Kwoti inizjali [5] | Kwota rrinunzjata għas-sena tal-kummerċjalizzazzjoni | Kwoti disponibbli mis-sena tal-kummerċjalizzazzjoni 2009/2010 'l quddiem | Persentaġġ tat-total tal-kwoti rrinunzjati | | | 2006/2007 | 2007/2008 | 2008/2009 | 2009/2010 | | | | (A) | (B) | (C) | (D) | (E) | (F) = (A+B+C+D+E) | (G) = (B+C+D+E)/A | L-Ungerija | 220266 | | | | | 220266 | 0,0 % | Il-Belġju | 114580 | | | | | 114580 | 0,0 % | Il-Bulgarija [6] | 89198 | | | | | 89198 | 0,0 % | Is-Slovakkja | 68095 | | | | | 68095 | 0,0 % | Il-Ġermanja | 56638 | | | | | 56638 | 0,0 % | Spanja | 131423 | | -5 000 | -3 000 | -69 613 | 53810 | 59,1 % | Il-Polonja | 42861 | | | | | 42861 | 0,0 % | L-Italja | 32493 | | | | | 32493 | 0,0 % | Il-Portugall | 15871 | | | -3 371 | | 12500 | 21,2 % | Franza | 27664 | | -27 664 | | | 0 | 100,0 % | Ir-Renju Unit | 43592 | | | | -43 592 | 0 | 100,0 % | Il-Pajjiżi l-Baxxi | 14563 | | | -14 563 | | 0 | 100,0 % | Il-Greċja | 20636 | | | -20 636 | | 0 | 100,0 % | Ir-Rumanija [6] | 15879 | | | | -15 879 | 0 | 100,0 % | Il-Finlandja | 18999 | | | -18 999 | | 0 | 100,0 % | Total | 912758 | 0 | -32 664 | -60 569 | -129 084 | 690441 | 24,4 % | | Total tal-kwoti tal-isoglukożju rrinunzjati = 222317 | | [1] Il-"kwota inizjali" hija l-kwota inizjali allokata lill-Istati Membri skont l-Anness III tar-Regolament (KE) 318/2006 għas-sena tal-kummerċjalizzazzjoni 2006/2007 flimkien mal-kwoti addizzjonali mixtrija fl-2006/2007 u l-2007/2008. [2] Inklużi l-kwoti għad-Dipartimenti Franċiżi barranin (480 245 tunnellata).